Kembara Ala Orang Hat Yai Dikejutkan Dengan Insiden Letupan Bom

Sawadee-kap! Thailand merupakan negara ASEAN keenam saya jejaki. Agak lambat sebenarnya berbanding negara-negara lain walaupun jaraknya paling dekat dan tanahnya tidak terpisah dengan Semenanjung Malaysia. Sebabnya, takut.

Ya, takut dengan letupan bom yang sering berlaku di wilayah selatan. Tiga wilayah selatan iaitu Yala, Pattani dan Narathiwat bergolak disebabkan permusuhan antara orang Islam dan pihak berkuasa yang dikatakan menekan dan menafikan hak-hak mereka.

Dengan prinsip travel bajet dan ‘Travel Like A Local’, saya memulakan perjalanan dari Kuala Lumpur ke Hat Yai dengan menaiki bas selama 9 jam berharga RM60. Perancangan awal untuk menaiki kereta api dengan sleeper-bed terus ke Thailand terbatal kerana operasi itu telah dihentikan empat hari sebelumnya.

Pilihan yang ada ialah menaiki kereta api laju ETS dari KL Sentral ke Padang Besar, Perlis kemudian menukar kepada shuttle train ke Hat Yai, atau menaiki bas sahaja. Bas berhenti di CIQ Bukit Kayu Hitam, Kedah sekitar jam 6 pagi untuk urusan pemeriksaan passport dan barang-barang persendirian perlu dibawa turun dari bas.

Saya tiba di Hat Yai jam 8 pagi dan tidak akan bermalam di sini. Jadi untuk tidak merugikan masa yang ada, saya sewa tuktuk dengan harga THB400 untuk ke tempat-tempat pelancongan di sini. Saya ke Chang Puak Camp iaitu taman santuari gajah yang tidak mengenakan bayaran masuk, cuma beberapa bayaran berbeza dikenakan jika ingin bermain atau mandi bersama gajah, memberi makan dan bergambar dengan gajah.

Saya kemudian ke Hat Yai Park yang menempatkan kereta kabel ke puncak Gunung Kho Hong, Big Buddha (Phra Buddhamongkolmaharacha), Guan Yin Statue, Chinese Gods and Goddesses, dan Hat Yai Ice Dome. Kereta kabel dan Ice Dome sahaja yang dikenakan bayaran, yang lain percuma untuk dilawati.

Saya ke Satun bersama lima rakan lain menaiki trak pikap. Adalah menjadi pemandangan biasa menaiki trak pikap beramai-ramai di sini. Satun merupakan sebuah wilayah selatan Thailand yang berjiran dengan Wilayah Trang, Songkhla dan Phatthalung, dan bersempadan dengan Perlis di bahagian selatan.

Satun turut dikenali sebagai ‘Town of Little Penang’ kerana bentuk geografinya yang mempunyai pulau di Laut Andaman. Kami ke Tha-oi Viewpoint, Thungwa Satun dan bermalam di chalet terapung di muara sungai yang dikelilingi hutan paya bakau.

Chalet ini terkenal di kalangan lokal untuk berehat bersama keluarga dan kawan-kawan dengan kadar THB300 satu malam per kepala yang turut menyediakan aktiviti berkayak untuk orang ramai.

Saya juga berpeluang berkayak menyelusuri Stegodon Sea Cave dengan kadar THB300. Gua air masin terpanjang di Thailand ini asalnya disebut Kluay Cave, tetapi ditukar nama selepas penemuan fosil gajah stegodon pada 2008 di dalam gua tersebut.

Setelah selesai aktiviti berkayak, kami pulang ke chalet dan menikmati ikan bakar yang ditangkap sendiri di sangkar depan chalet. Terbaik!

Untuk malam seterusnya saya bermalam di rumah kawan-kawan di Pattani untuk merasai sendiri kehidupan harian mereka. Kami ke Masjid Kerisik (Krue Se) iaitu masjid tertua di Thailand yang dibina pada tahun 1583.

Antara peristiwa paling diingati ialah pada April 2004, seramai 32 orang suspek bersenjata yang berlindung di dalam masjid ini mati dibunuh oleh tentera sebagai tindak balas selepas 10 pondok polis sekitar wilayah selatan diserang oleh militan Islam.

Selesai solat Maghrib dan Isyak di Masjid Kerisik, kami bergerak ke Yala untuk menikmati makan malam yang dipanggil ‘buffet’ atau kita selalu sebut ‘steamboat’ dengan kadar THB170 seorang termasuk nasi, mee, salad, buah potong, cendol, pulut manga dan kuih-muih.

Memang berbaloi! Selepas makan, saya merasai kehidupan orang muda di sini iaitu lepak di café hipster dan bersiar-siar sekitar bandarnya. Kafé hipster di sini tidak mahal dan makanan boleh tahan sedap.

Dalam perjalanan pulang ke Pattani, kami dikejutkan dengan insiden letupan bom berdekatan Fatoni University (FTU) yang menyebabkan seorang anggota polis cedera parah. Alhamdulillah kami terselamat. Semasa di Pattani, saya sempat melawat FTU, sebuah universiti yang dibina dan diuruskan dengan dana waqaf sepenuhnya.

Keesokannya, kami ke Wilayah Narathiwat atau nama asalnya “Menara” sebelum ditukar oleh Raja Rama VI pada tahun 1915. Kami sempat menziarahi bapa kepada seorang rakan di Sai Buri yang dimasukkan ke hospital akibat demam sebelum meneruskan perjalanan menuju ke Pacho Waterfall yang terletak di Budo – Sungai Padi National Park.

Air terjun Pacho terkenal di kalangan lokal untuk mandi manda dan berkelah kerana airnya yang sejuk dan pemandangan tebing tingginya yang mengujakan. Kami kemudiannya bergerak ke Pantai Narathat untuk menikmati pemandangan matahari terbenam sebelum menuju ke Masjid Besar Narathiwat untuk solat Maghrib dan Isyak.

Selesai solat kami membeli nasi bajet berlauk ayam goreng dengan harga THB20 dan lepak di café hipster lagi. Jangan risau, kedai makan di sini kebanyakan halal termasuk di pasar malam sebab majoriti penduduknya beragama Islam.

Kerana kesuntukan masa, kami tidak sempat ke Gunung Silipat di Betong, Yala yang menjanjikan pemandangan berkabus waktu pagi yang memukau.

Sebelum saya pulang ke Malaysia melalui Hat Yai, kami singgah di sebuah restoran yang dikatakan ‘nasi minyak paling sedap’ di Hat Yai. Rasanya, boleh tahan, kurang berminyak berbanding di Malaysia.

Jika ke Thailand, antara makanan yang patut anda cuba ialah keng som, som tam, tom yam kung, kao yam (nasi kerabu), mee celup, green curry, dan pulut mangga. Memang aroi!

Perasaan takut sebelum ini telah hilang malah saya berasa selamat dan sangat dekat dengan lokal di sini walaupun ad insiden letupan bom. Ini kerana mereka sangat ramah dan lemah lembut walaupun baru berkenalan.

Di samping Bahasa Thai, mereka juga boleh bercakap Bahasa Melayu dialek Kelantan, jadi tidak susah untuk berkomunikasi.

Info tambahan, kebanyakan restoran mempunyai wifi dan kata laluannya ialah no telefon restoran tersebut. Saya tidak membeli simkad, jadi saya hanya menggunakan wifi percuma di restoran yang kami singgah untuk keep updated.


Kembara Ke Eropah Bawa Kami Ke Kem Pelarian Syria Di Turki Dan Ini Yang Terjadi

Setelah tamat pengajian di Airlangga University di Surabaya, Indonesia pada September lalu saya dan kawan merancang untuk melakukan pengembaraan di Eropah sambil membawa misi keamanan. Ditambah pula kami masih menganggur. Jadi kenapa tidak kami habiskan waktu bersama dunia yang semakin hari makin sakit ini.

Ditambah lagi dengan media massa dan media sosial yang berulang-ulang memaparkan cerita duka tentang dunia. Kami sangat tersentuh dengan cerita Syria. Negara yang dulu aman kini kacau, rakyat yang dulu bahagia kini sengsara, rumah yang dulu indah kini roboh dan jasad yang dulu bernyawa kini mati.

Berjuta rakyat Syria telah menjadi pelarian dan mencari perlindungan di negara-negara sempadan mahupun negara Eropah. Waktu terluang, lagi pun fizikal kami  tidak menghalang, kami tekad untuk membantu walaupun mungkin hanya sedikit.

Kami memulakan pengembaraan yang akan mengambil masa 2 bulan ini. Ia bermula dari Kuala Lumpur menuju ke Paris, Peranchis dengan penerbangan transit di Ho Chi Minh, Vietnam.

Dari Paris kami meneruskan perjalanan melalui negara-negara Eropah Barat, Timur dan Selatan seperti Belgium, Netherlands, Germany, Austria, Slovakia, Hungary, Romania dan Bulgaria.

Kami sempat bermalam sekitar 2-3 malam di setiap negara yang kami singgah. Malangnya, tiada pelarian Syria yang memerlukan bantuan dan khidmat sukarelawan. Kebanyakan mereka sudah pun memulakan hidup baru. Ditambah pula kehidupan mereka di sini lebih terjamin.

Setelah 3 minggu perjalanan, kami tiba di Thessaloniki, Greece. Kami berada di sini selama satu minggu dengan melakukan kerja sukarelawan diketuai oleh seorang rakyat Palestin-Jerman yang berpengaruh.

Beliau sudah membantu beratus keluarga pelarian di sekitar Greece tanpa sebarang organisasi berdaftar. Beliau bekerja secara underground dan saya amat kagum dengan semangat kemanusiaannya. Hats off my brother Mohammed!

Keadaan kem di sini tidaklah berapa teruk dimana mereka tidur di dalam container dan banyak bantuan yang datang dari UN dan EU. Tetapi kesengsaraan mental dan sosial mereka yang sangat membimbangkan. Melihat keadaan anak-anak pelarian yang tidak mengenal huruf, tidak tahu membaca dan menulis.

Di sini kami berjaya membuka satu sekolah untuk mereka di mana saya ditugaskan untuk mengajar asas Bahasa Inggeris. Setelah mengajar, saya akan menemani mereka pulang ke kem dan kadangkala singgah di kedai untuk membeli jajan.

Pengalaman seminggu mengajar, bermain, bergelak ketawa bersama mereka akan menjadi memori indah dalam hidup saya. Berat hati untuk meniggalkan mereka tetapi demi misi yang belum selesai kami teruskan juga.

Baca: ‘See You In Jannah’ Ucap Pelarian Syria Kepada Sukarelawan Malaysia Di Perancis

Kami meneruskan perjalanan dari Thessaloniki, Greece ke negara terakhir dalam pengembaraan iaitu Turki. Sempat bermalam selama 3 hari di Istanbul kami meneruskan perjalanan ke Adana yang terletak di Selatan Turki.

Di Adana ini terdapat ratusan atau ribuan kem pelarian Syria yang dalam keadaan yang menyedihkan. Ribuan rakyat Syria di sini yang tidak dipandang oleh media, badan bantuan, badan sukarelawan malah kehidupan dhaif mereka dibiarkan begitu sahaja.

Pertama kali melihat dengan mata sendiri keadaan kehidupan mereka di kem yang teramat daif membuatkan diri ini terasa jahil. Jahilnya kerana sanggup membiarkan saudara semanusia, seagama, seakidah hidup dalam keadaan begitu.

Dalam cuaca musim sejuk yang suhunya boleh mencapai dibawah paras beku, bayangkan kehidupan mereka di dalam khemah yang tiada pemanas, beralaskan tanah dan berbumbungkan canvas. Ada kejadian di kem di mana bayi meninggal kerana kesejukan.

Makanan seharian mereka adalah roti yang dibuat sendiri, menunggu bantuan tepung jika ada, makanlah mereka. Jika tidak, berlaparlah. Bagaimana pula dengan bayi di sana? Bekalan susu dan pampers? Kami pernah membawa bantuan pampers ke sebuah kem, berebut ibu-ibu sambil mendukung bayi mereka dan ada yang tidak dapat.

Lokasi kem-kem pelarian di sini yang berada di pinggir kampung dan kawasan lapang yang langsung tiada pusat ekonomi untuk mereka bekerja. Ada di antara mereka berjalan berkilometer untuk bekerja di ladang-ladang.

Baca: Jurugambar Dedahkan Di Mana Pelarian Kanak-Kanak Syria Tidur

Saya masih berada di Turki. Sekarang saya di kem pelarian Reyhanli di perbatasan Turki-Syria. Lokasi kem yang berdekatan dengan sempadan Syria membuatkan saya berasa agak gementar kerana di dalam perjalanan ke sini sekali-sekala kelihatan jet pejuang di udara.

Tetapi apalah sangat dengan hanya melihat jet pejuang dibandingkan dengan mereka yang rumahnya telah dibom, keluarga dibunuh dan terpaksa melarikan diri berjalan berbatu-batu demi mendapatkan perlindungan.

Kami bergerak secara sendiri, self-organized, self-funded dan di Turki kami berdaftar di bawah badan sukarelawan dari United Kingdom. Selama kami di sini kami dijaga oleh seorang rakyat Syria yang berpengalaman yang juga bekerja dibawah organisasi tersebut sambil dipantau dari UK. Kami adalah sukarelawan tunggal dari Asia.

Buat rakyat Malaysia yang ingin membantu pelarian Syria di sini, bolehlah menghubungi saya. Masih ramai pelarian disini yang memerlukan bantuan. Percayalah, mereka hidup dalam keadaan yang sungguh daif sekali. Mereka memerlukan perhatian kita, kasih kita, waktu kita dan doa kita. Bantulah semampu mungkin walaupun dengan semudah berdoa.

Saya menulis ini dengan satu harapan untuk membuka mata dunia yang ada manusia, raja, pemimpin, orang kaya, orang miskin, lelaki, wanita. Lihatlah manusia sesama kita, tiada bezanya. Yang bezanya adalah hati dan jiwa.

Saya Muhammad Nazim Efendy dan kawan baik saya dari Indonesia, Oce Ocktaman sekarang berada di kem pelarian Syria di Turkey. Saya berharap perkongsian saya ini dapat membuka mata anda.

Kami mengalu-alukan sebarang bentuk sumbangan daripada anda buat pelarian Syria di sini. Anda boleh hubungi saya di akaun Facebook Nazim Efendy untuk sebarang pertanyaan berkaitan.

Baca lagi: Bagaimana Travel Cara Backpacking Dorong 3 Anak Muda Ini Sertai Satu Misi Besar


Kembara Ke Kampung ‘Baduy Dalam’ Bawa Saya Lihat Kehidupan 200 Tahun Ke Belakang

Perjalanan ke wilayah Kabupaten Lebak, Banten untuk menuju ke perkampungan suku etnik Baduy Dalam yang terkenal dengan adat dan peraturan hidup lamanya nyata berbeda dengan perjalanan yang pernah aku lalui di Afghanistan, Ethiopia, Timor Leste mahupun Bangladesh.

Walaupun hanya di seberang laut dari Malaysia, pengalaman menginap semalaman di rumah bapak kang Aldi suku kaum Baduy Dalam seperti menyeberang masa 200 tahun dahulu.

Manakan tidak, adat dan peraturan mereka adalah memencilkan diri dari pengaruh dunia luar.

Di perkampungan Baduy Dalam sebarang peralatan elektronik tidak dibenarkan sama sekali, baik suku Baduy mahupun tamu yang datang menginap.

Itu belum lagi peraturan lain yang harus diikuti seperti tidak boleh mengunakan sabun ketika mandi di sungai, tidak dibenarkan mengambil sebarang foto, audio mahupun rakaman video ketika berada di dalam perkampungan Baduy Dalam.

Bagi tetamu yang datang juga tidak dibenarkan memberi sebarang permainan kepada anak-anak di Baduy. Itulah yang diceritakan oleh Kang Aldi dirumahnya ketika malam mula memekat sekitar 6 petang.

Bagi suku Baduy Dalam juga tidak dibenarkan memakai sebarang alas kaki dan hanya ‘berkaki ayam’ sepanjang hidupnya.

Menaiki sebarang kenderaan juga adalah dilarang bagi setiap suku Baduy Dalam dan jika mahu kemana-mana hanya dibenarkan berjalan kaki tanpa sepatu.

Bila ditanya sejauh mana Kang Aldi pernah berjalan. “Sudah sampai di Jakarta, perlu 2 hari jalan kaki”

Kata Kang Aldi lagi jika sebarang adat dan peraturan dilanggar, mereka akan diusir dari kampung oleh ketua adat.

Baca: 15 Tip Travel Di Flores, Indonesia Beserta Itinerari Bajet Gaya Backpacker

Berbual bersama Kang Aldi dirumahnya yang diperbuat daripada buluh dan beratapkan daun sulah nyanda nyata menyenangkan.

Apatah lagi banyak cerita-cerita mitos dan ngeri yang selama ini hanya dibaca nyata ada yang ditokok tambah.

Antara adat dan peraturan yang diceritakan Kang Aldi lagi adalah hal poligami. Bagi suku Baduy Dalam tidak dibenarkan untuk berpoligami.

Tapi yang paling menarik tidak dibenarkan bercerai. “Kalau dapat yang jelik, nasib”. Hal itu buat aku tertawa.

Tapi sepanjang 2 hari di perkampung ini harus diakui cowok dan cewek suku Baduy Dalam memiliki paras yang ganteng.

Memiliki kulit yang halus dan putih, mungkin hasil dari mandian air sungai dan tanpa mengunakan sebarang bahan bahan yang tercemar.

Bagi anak-anak di Baduy Dalam tidak mendapat pendidikan formal sebaliknya diajar tentang cara hidup bertani.

Bagi setiap suku Baduy Dalam kemahiran untuk mencari makan dititik beratkan sejak dari kecil.

Jadi bukan perkara yang kekok melihat anak kecil seumur 3 tahun di sini sudah tersemat parang di pinggang dan bersama teman bermain di gunung ganang.

Perjalanan ke Baduy Dalam yang merentasi gunung ganang dimulai dari stesen Keretapi Tanah Abang menuju Rangkasbitung yang memakan masa selama 2 jam.

Perjalanan dilanjutkan lagi menaiki angkot menuju Ciboleger yang memakan masa hampir 1 jam sebelum diteruskan dengan berjalan kaki selama 2 jam yang merentasi 7 perkampungan baduy luar.

Perjalanan boleh memakan masa hampir 4 jam, itupun bergantung kepada kecergasan individu kerana perjalanan terpaksa menempuhi kawasan pergunungan, terutamanya ketika mendaki di ‘tanjakan cinta’.

Di Ciboleger untuk bertemu dengan suku Baduy Dalam tidak sukar kerana boleh dilihat dari segi pakaian yang berbeza dengan masyarakat sekeliling.

Bagi setiap suku Baduy Dalam mereka tidak dibenarkan membeli pakaian diluar sebaliknya pakaian yang dipakai harus ditenun sendiri hanya mengunakan 2 warna sama ada hitam mahupun putih sahaja. Manakala bagi perempuan mereka berpakaian dengan hanya berkemban sahaja (wow).

Untuk ‘tetamu’ yang datang dan berniat menginap di salah satu rumah suku Baduy Dalam, Tuan Rumah ada firasat atau mimpi nya yang tersendiri.

Ini di beritahu oleh Kang Aldi kerana dia mempunyai firasat bahawa ada tetamu mahu menginap di rumahnya. Jadi tidak hairanlah kenapa perjalanan aku ke Ciboleger untuk bertemu Suku Baduy Dalam amat mudah.

Tiba saja di Ciboleger sewaktu menaiki tangga aku ternampak Kang Aldi sedang bersembang dengan penduduk di situ.

Aku bertanya sama ada dia mahu ke dalam (Baduy Dalam), terus diajaknya aku ke Kampung Baduy Dalam dan terus menginap di rumahnya bersama isteri dan 5 orang lagi anaknya.

Jangan risau kalau nak datang ke sini kerana penduduknya ramah dan mesra kalau diajak berbual. Cuma mungkin kaum wanita Baduy Dalam masih agak malu-malu jika bertemu penduduk luar.

Kalau datang kesini jagalah adab dan ikutilah sahaja peraturan dan adat yang telah mereka amalkan sejak ratusan tahun dahulu. Sebagai tetamu itu adab yang perlu diamalkan.

Nota: Memandangkan gambar tidak dibenarkan diambil di Baduy Dalam, semua gambar yang dipaparkan ini hanyalah pemandangan sekitar perjalanan di Baduy Luar yang sudah menerima tempias arus kemodenan.

Baca lagi: 22 Perkara Anda Perlu Tahu Sebelum Travel Ke Acheh Indonesia


Siapa Sangka Lokasi Pernah Dilaknat Tuhan Ini Menyimpan Seribu Keindahan

Hanya mahu dikenali sebagai Coke Infy, warga Malaysia yang bekerja di Arab Saudi ini telah memuat naik banyak gambar menarik sepanjang pengembaraan beliau di negara tersebut. Namun yang paling menggamit hati saya adalah kunjungan beliau ke satu tempat.

Sekilas pandang bagaikan di USA. Rupanya ini adalah Madain Salih, lokasi bersejarah yang pernah dilaknat tuhan angkara keingkaran umat Nabi Salih ribuan tahun dulu.

Bagi anda yang membaca Al Quran pasti akan pernah baca kisah kaum Thamud yang ingkar dan tidak mahu beriman kepada Allah, tidak mengakui kenabian Nabi Salih, bersifat sombong dan angkuh hingga akhirnya mereka dihancurkan Allah dengan panahan petir yang kuat bunyinya.

Berbalik kepada Madain Salih, lokasi ini merupakan yang pertama diwartakan sebagai Unesco World Heritage site di Arab Saudi. Bukan hanya kaya dengan sejarah, Madain Salih juga menawarkan pemandangan alam semulajadi unik dan memukau.

Ikuti pengembaraan 3 hari 2 malam Coke ke beberapa lokasi bersejarah di kota lama di tengah gurun ini.

Saya dan kawan ambil penerbangan dari King Khalid International Airport Riyadh ke Prince Abdulmajeed Airport di Al Ula. Sampai di sana, guide bernama Mr Saed menyambut kami dan terus di bawa ke Muzium Al Ula. Muzium ni kecil saja berbanding dengan muzium di Riyadh yang jauh lagi besar dan banyak mempamerkan artifak dari seluruh Arab Saudi.

Al Ula merupakan sebuah pekan kecil terletak lebih kurang 400km dari Kota Madinah. Ia juga digelar sebagai The Capital of The Ancient Kingdom of Lihyan.

Terdapat beberapa tamadun pernah wujud di sekitar Al Ula iaitu Thamud di Madain Salih (3000BC), Tamadun Dedans (700BC), Tamadun Lihyan (600-700BC) dan Tamadun Nabateans (100BC). Menurut guide kami, dikatakan Al Ula ini pada suatu masa dahulu merupakan kawasan yang ditenggelami air (laut).

Selepas sejam di muzium, kami terus dibawa ke tempat penginapan kami, Sahary Al Ola Camp yang dikelilingi gunung-gunung batu. Khemah di sini sangat cantik dan selesa dan persekitaran campsite sangat menarik sebab terletak di kawasan padang pasir yang bergunung-ganang.

Mr Saed datang di awal pagi dan kami mulakan pengembaraan ke Old City of Dedan. Di sini ada sebuah masjid yang mana Nabi Muhammad saw pernah singgah dan solat iaitu Masjid Al-Sakhrah (the mosque of rock).

Kemudian kami mendaki sebuah bukit yang juga merupakan istana dan kubu bagi kota lama itu. Tempat tu dipanggil Al Ula Castle dan dibina dengan menggunakan batu bata, lumpur dan kayu.

Seluruh bangunan ini dibina dengan sistem pengudaraan yang bagus. Dari puncak istana/kubu ini dapat dilihat Old City of Dedan dan ladang-ladang yang terletak di sekitarnya.

Kemudian kami ke Ancient Oasis City of Dedan atau kini dikenali sebagai Al Khraiba. Di sini terletaknya kubur-kubur lama dikenali dengan nama the Lion Tombs. Makam-makam (kubur) di sini diukir dari batuan gunung berbentuk segi empat.

Terdapat ukiran/inskripsi tamadun purba Dedan dan juga inskripsi Arab lama. Terdapat juga lubang-lubang kecil di muka singa dan sekitarnya. Menurut guide kami, itu adalah kesan tembakan daripada pihak-pihak yang tertentu atas alasan ukiran tersebut berupa ukiran benda hidup atau berhala.

Tidak jauh dari kawasan Lion Tombs merupakan kawasan kuil penyembahan  Tamadun Dedan. Di sini ada sebuah perigi besar yang digunakan untuk membersihkan diri sebelum mereka masuk ke kawasan kuil. Tapi perigi ni dah kering sekarang. Kerja-kerja penggalian oleh pengkaji sejarah (excavation works) juga masih berjalan di kawasan ini.

Pada sebelah petang, kami dibawa ke kawasan gunung yang bernama Mount Ekmah. Bagi sesetengah orang, Madain Salih merupakan tarikan utama di Al Ula.

Tapi bagi saya, Ekmah Mountain merupakan tempat yang paling mengagumkan di Al Ula. Mount Ekmah dikenali sebagai the Open Library of the Lihyan.

Di sini Bangsa Lihyan mengukir inskripsi mereka sebagai dokumen untuk acara keagamaan mereka, contohnya acara korban kepada Thi- Al-Gheebah (tuhan kepercayaan mereka) dan kebajikan.

Apa yang mengagumkan, seluruh kawasan gunung batu ini dipenuhi inskripsi dan ukiran/lukisan yang masih kelihatan dan jelas ukirannya.

Kami kemudiannya dibawa ke Harrah Owairith, salah satu puncak paling tinggi di Al Ula. Satu masa dahulu, tempat ini merupakan kawasan gunung berapi jadi tak hairanlah kawasan sekitarnya dipenuhi batu-batu basalt berwarna hitam.

Kami ke sini untuk minum-minum petang di puncak gunung dengan dijamu teh dan gahwa serta makan kurma sambil menghadap canyon yang sangat cantik. Tidak jauh dari situ, kami menyaksikan matahari terbenam dari puncak gunung sebelum pulang ke campsite.

Hari ini kami dibawa ke Madain Salih yang bermaksud Kota Nabi Salih. Madain Salih terdiri daripada kawasan makam, kuil (temple/shrine) dan kawasan perkampungan Nabatean yang masih lagi dijalankan kerja-kerja penggalian.

Madain Salih pada asalnya dihuni oleh Kaum Thamud (3000BC) yang merupakan bangsa purba yang sangat mahir mengukir batuan gunung menjadi rumah, makam dan kuil.

Nabi Salih pula adalah nabi yang diutuskan kepada kaum ini. Walaubagaimanapun kaum/tamadun ini telah dimusnahkan oleh gelombang bunyi yang kuat umpama petir akiabat keingkaran mereka kepada seruan Nabi Salih untuk menyembah Allah swt.

Selepas kemusnahan Tamadun Thamud, Madain Salih telah dihuni pula oleh Bangsa Nabatean (100BC) yang juga pernah wujud di Petra, Jordan. Kebanyakan tinggalan makam dan kuil di Madain Salih pada hari ini adalah daripada tinggalan Tamadun Kaum Nabatean.

Kami dibawa ke kawasan kuil dan terpaksa memanjat batu-batu untuk melihat keseluruhan kawasan ini dari atas. Kawasan kuil ini sangat cantik dan unik. Di dalamnya terdapat sebuah bilik mesyuarat dan di luarnya disediakan tempat membasuh diri mereka sebelum masuk ke kawasan tersebut.

Terdapat juga tempat penyembelihan haiwan sebagai korban dan di sini juga banyak inskripsi Bangsa Nabatean.

Selepas itu kami dibawa ke sebuah tempat yang tidak jauh dari Madain Salih yang bernama Jabal Al-Fiil (elephant rock/mountain). Kawasan sekitar tempat ini sangat cantik dan saya bercadang untuk datang kembali ke tempat ini untuk berkhemah.

Sementara menunggu flight kami pada malam hari, guide kami membentang tikar (typical Saudi culture) di padang pasir tersebut untuk lepak-lepak dan menyaksikan matahari terbenam.

Tempat tersebut sangat menenangkan kerana tiada sesiapa selain kami di situ, dan kami dikelilingi batu-batu yang sangat unik dan cantik, cuma diterangi cahaya bulan dan suasana yang sangat nyaman.

Sesiapa yang minat stargazing memang akan kagum sangat-sangat sebab langit sangat terang dan bintang kelihatan sangat jelas. Rasanya ni lah antara pengalaman paling menenangkan dalam hidup.

Pada pukul 845pm, guide kami menghantar kami ke airport untuk pulang ke Riyadh.

Saya dimaklumkan juga oleh Coke bahawa permohonan visa pelancongan ke Arab Saudi akan mula dibuka pada tahun 2018. Dan untuk kunjungan ke Madain Salih ini, masa terbaik adalah antaran bulan Oktober -Februari.

Nota: Kisah tentang kaum Thamud dan Nabi Salih ada dalam Al Quran surah Hud 67-68 yang berbunyi:

”Dan satu suara keras yang mengguntur menimpa orang-orang yang zalim itu, lalu mereka mati bergelimpangan di tempat tinggal mereka, seolah-olah mereka belum pernah berdiam di tempat itu. Ingatlah, sesungguhnya kaum Thamud mengingkari Tuhan mereka. Ingatlah, kebinasaanlah bagi kaum Thamud.”

Juga dalam surah Al-A’raf ayat 75-77, An-Naml ayat 47-50, Al-Qamar ayat 23-26, Al-A’raf ayat 75-77, An-Naml ayat 47-50, Al-Qamar ayat 23-26,Asy-Syu’araa’ 141-158.

Jadi buat anda yang akan ke Arab Saudi, mungkin mahu masukkan lokasi ini ke dalam itinerari. Banyak iktibar boleh diambil di sini selain melihat keindahan alam ciptaan yang Maha Esa.

Baca lagi: 19 Sebab Kenapa Saya Suka Travel Ke Jordan


Kembara Ke China Menemukan Lelaki Ini Dengan Kaum Mengamalkan Perkahwinan Tradisi Pelik

Nota Editor: Pengalaman kembara ini telah dikongsikan oleh Saya Reez yang telah mengembara solo ke China selama beberapa minggu baru-baru ini. Ianya berkisar tentang salah satu daripada pengalaman beliau mengunjungi sebuah kampung di Daerah Yunnan, China yang masih mengamalkan perkahwinan tradisi yang unik. Ikuti perkongsian beliau di bawah.

Pagi di Tasik Lugu yang basah dek hujan mencurah.

Kawasan ini didiami majoriti oleh masyarakat Musuo. Mereka masih mengekalkan tradisi ‘Matriarchal Marriage’ yang dinamai ‘Visiting Marriage’.

Dalam sistem ini, tiada ikatan perkahwinan rasmi dimeteri sebaliknya lelaki dan wanita boleh berada dalam “ikatan” perkahwinan selama mana mereka mahu.

Dan mereka juga boleh melepaskan “ikatan” tersebut apabila sudah tidak diperlukan.

Ada bacaan di internet menyebut, pasangan tersebut tidak tinggal bersama di bawah satu bumbung walau sudah “berkahwin”.

Si lelaki akan datang ke rumah si wanita pada malamnya dan pulang semula ke rumahnya keesokan pagi.

Jika anak terhasil daripada perhubungan ini, ia akan dijaga dan dibesarkan oleh si wanita. Dalam tradisi ini, wanita adalah lebih dominan dan berkuasa dalam rumahtangga.

Ini ialah gambar di salah satu poskad yang saya beli. Namanya Visiting Marriage Bridge. Sebuah jambatan sepanjang kira-kira 300 meter merentasi kawasan berair menyambungkan dua kawasan daratan.

Ia diberikan nama sempena salah satu adat budaya unik Etnik Mosou iaitu Visiting Marriage (juga dirujuk sebagai walking marriage atau visiting relationship).

Dalam budaya masyarakat Mosou yang mengamalkan Matriarchal Marriage, kaum wanita memegang kuasa dalam tampuk pemerintahan di peringkat rumahtangga.

Mereka menjadi ketua keluarga dan pemutus apa jua keputusan. Berkuasanya taraf wanita di dalam masyarakat Mosou hinggakan anak yang lahir hasil daripada walking marriage akan dijaga dan dibesarkan oleh si ibu.

Dalam kebanyakan kes, bapa kepada si anak tidak diketahui identiti sebenar. Pada mereka, tidak mengapa jika bapa kepada bayi yang dilahirkan tidak diketahui. Ia tidak mengundang stigma negatif masyarakat terhadap si ibu mahupun si anak.

Kaum lelaki dalam masyarakat Mosou tidak memainkan peranan penting. Peranan dominan mereka hanya sewaktu majlis kematian dan tugas menyembelih binatang peliharaan.

Malahan dikatakan mereka tidak bekerja dan hanya menyediakan tenaga secukupnya untuk lawatan ke rumah si wanita pada malam harinya.

Oleh kerana berkuasanya wanita, merekalah yang akan menjemput mana-mana lelaki yang disukai untuk melawat rumahnya pada malam hari bagi meneruskan kelangsungan amalan perkahwinan tanpa komitmen ini.

Baca: Oh! Di Sini Rupanya Tembok Besar China Ini Berakhir. Sungguh Tak Sangka!

Gadis dengan bibir merah,
Seperti warna tomato ranum

Sejurus saya menyeberangi jambatan visiting marriage dan disambung pula dengan berjalan kaki lebih kurang 10 minit, saya tiba di kawasan deretan gerai-gerai jualan untuk para pelancong. Tidak banyak yang menarik minat saya melainkan sebuah gerai menjual poskad.

Seorang gadis menguntum senyum menyambut saya. Kulit putih halus dan bersih. Maklumlah tinggal di kawasan gunung yang sejuk. Berkening nipis dan bibir merah bagai buah tomato masak ranum.

Namanya Fei Fei dan menyapa mesra saya dalam bahasa ibundanya. Saya terangkan dalam Bahasa Inggeris yang saya tidak bertutur fasih Bahasa Cina.

“Oh maafkan saya. Saya ingatkan kamu Orang Cina sebab muka seiras Cina,” balas Fei Fei. Saya tahu agak sulit untuk dia berbahasa Inggeris dengan lancar tapi dia mencuba.

“Tidak mengapa, di negara saya Malaysia pun, ada je orang menyapa saya dalam Bahasa Cina,” balas saya sambil membelek-belek poskad.

Usai memilih poskad dan membayar, saya mohon diri untuk beredar. Hujan rintik-rintik pada awalnya tadi bertukar menjadi lebat. Mungkin nampak kerisauan saya, Fei Fei bertanya “awak ada payung?,” yang mana lantas saya senyum dan keluarkan payung kecil dari dalam daypack.

Kami sama-sama senyum. Selepas bertukar ucapan selamat tinggal, kami berpisah.

Hujan yang lebat membasahkan juga beberapa bahagian baju dan seluar, walau saya berpayung.

Dalam kesejukan dan tempias air hujan, otak ligat berfikir; apakah kalau saya jawab “saya tiada payung” kepada soalan Fei Fei tadi, maka dia akan menjemput saya berteduh ke rumahnya? Bukankah kuasa menjemput lelaki disukai ke rumah adalah hak wanita dalam masyarakat Mosou?

Jika tidak, dapat juga saya bertukar-tukar buah fikiran dengan Fei Fei di kediamannya mengenai adat budaya masing-masing.

Haih, kenapalah cepat sangat keluarkan payung tadi? Tengok, pakai payung pun basah jugak, kan?

Petang itu, saya pulang ke hostel dan lencun dalam penyesalan sebab tidak berpeluang berdiskusi dengan Fei Fei mengenai hal-hal ilmiah, errrrr… errrrr… contohnya seperti “kesan visiting marriage kepada sosio ekonomi negara china dalam era kelembapan ekonomi global.”

Hujan berterusan hingga ke malam. Sejuk mencengkam hingga ke tulang hitam. mujur ada selimut elektrik disediakan hostel.

Masa driver bas belikan tiket masuk Lugu Lake, bolehlah ke view point berdekatan di kaunter tiket ni. Boleh tengok panorama pandangan lugu lake. Tapi waktu ni cuaca mendung. So mungkin kualiti gambar kureng skit.

Kalau dari Lijiang, 100 Yuan. Driver bas akan kutip di kaunter tiket dan belikan tiket.

Banyak hotel. Tapi hostel di Loushi Village tu macam ada 1 je iaitu yang saya stay Husi Tea House Yout Hostel. Harga : 45 Yuan per bed per night untuk dorm 6 orang.

Disediakan selimut elektrik, so taklah kesejukan ahaks. Nak ronda-ronda Lugu Lake tu boleh sewa basikal atau motorsikal elektrik. Rate motorsikal elektrik, 80 Yuan untuk 9am hingga 7pm

Kalau naik bas dari Lijiang, di Lugu Lake nanti bas akan berhenti di Loushui Village. Nak senang stay je kat village ni sebab kalau nak ke kawasan lain kena naik local bus. Leceh sikitlah. Lagipun Loushui Village ni best je.

Di Loushui Village ada kaunter beli tiket bas balik Lijiang. Sampai-sampai je teruslah beli tiket balik. Harga sama iaitu 100 Yuan. Stesen bas jugak di kawasan ini.

Baca: 10 Tip Penting Backpacking Secara ‘Overland’ Di China

LIKE dan FOLLOW Vocket di Facebook serta Instagram


5 Tarikan Musim Sejuk Yang Ditawarkan Di Jepun

Jepun sememangnya terkenal sebagai sebuah negara yang pesat dan maju serta turut menawarkan pengalaman pelancong yang disukai ramai. Faktor negaranya yang mempunyai empat musim sekaligus membolehkan Jepun menawarkan tarikan khas pada setiap musim.

Buat anda yang ingin merasai pengalaman melancong ke negara luar ketika musim sejuk, Jepun adalah destinasi yang sesuai untuk anda. Berikut adalah tarikan utama jika anda melancong ke Jepun pada musim sejuk.

Festival salji Sapporo atau dikenali sebagai Yuki Matsuri merupakan tarikan utama jika anda melancong ke Jepun. Festival tersebut selalunya akan disertai beberapa negara untuk menghasilkan karya-karya yang diperbuat daripada ais dan salji. Anda dapat melihat ukiran-ukiran salji yang menakjubkan daripda peserta-peserta yang menyertai.

Jika anda melancong ke Jepun, jangan lepaskan peluang untuk ke pusat peranginan ski yang terkenal iaitu Hokkaido’s Niseko. Antara aktiviti yang anda boleh lakukan adalah ski, snowboarding dan banyak lagi. Bukan semua tempat anda berpeluang untuk melakukan aktiviti tersebut.

Sudah pastinya anda akan disajikan dengan pemandangan Gunung Fuji yang menjadi kebanggaan rakyat Jepun. Musim sejuk merupakan pilihan yang terbaik untuk melihat keindahan gunung dan mengelilingi tiga bandar yang berhampiran gunung tersebut.

Salah satu aktiviti Rakyat Jepun adalah menghangatkan badan dengan mandi di mata air panas untuk menyergarkan badan. Pengalaman mandi air panas di Jepun pastinya membawa pengalaman yang baru buat para pelancong yang merasainya.

Shirakawa-go adalah sebuah kampung kecil, tradisional di Takayama. Penempatan bersejarah ini merupakan Tapak Warisan Dunia UNESCO. Menariknya, rumah-rumah itu mempunyai bumbung yang tinggi dan menonjol dalam gaya gasshō-zukuri.


Impian Travel Bawa Pemuda Ini Mengembara Ke Laluan Keretapi Terpanjang Trans-Siberian

Nota Editor: Perkongsian pengalaman serta tips sewaktu kembara Trans-Siberian ini adalah daripada Razali Makhtar yang telah dikongsikan di blog peribadi beliau KebaraRazali. Kami kongsikan semula di Vocket dengan izin daripada penulis.

Semoga ia dapat dijadikan rujukan dan inspirasi buat anda yang turut ingin travel melalui Trans- Siberian seperti beliau.

Alhamdulillah, cita-cita abam untuk mengembara di negara Russia dengan menggunakan keretapi di laluan Trans Siberia Railway (TSR) dah pun tertunai.

Abam telah memilih laluan dari Vladivostok ke Moscow, dan seterusnya mengakhiri kembara TSR di Saint Petersburg. Jadi kat sini abam cuba kongsikan berkenaan beberapa perkara penting bagi menjayakan misi Kembara Trans Siberian Railway ni.

Semoga ianya berguna kepada sesiapa yang memerlukan ya.

TSR merupakan jaringan keretapi yang menghubungkan Moscow dengan bandar-bandar di bahagian yang jauh ke Timur negara Russia. Ia juga merupakan salah satu laluan keretapi terpanjang di dunia.

Kita biasanya lebih mengenali gelaran “Trans Siberia”, tetapi sebenarnya terdapat 3 laluan atau cabang utama di sepanjang laluan TSR ini, iaitu:

Peta 3 laluan atau cabang utama di sepanjang laluan TSR

Sebagai contoh, laluan tanpa stop over TSR yang menghubungkan Moscow dan Vladivostok sejauh 9,288 km megambil masa selama 7 hari untuk tiba di destinasi.

Adakah ia bermaksud kita perlu duduk sahaja di dalam keretapi selama 7 hari tanpa henti? Tidak.

Korang boleh merancang sendiri untuk berhenti di mana-mana bandar yang korang suka di sepanjang laluan TSR tersebut.

Sebagai contoh, jika korang pilih laluan TSR Vladivostok-Moscow (macam yang aku buat), korang boleh berhenti di bandar-bandar utama di sepanjang laluan tersebut seperti Khabarovsk, Ulan-Ude, Irkutsk (untuk ke Tasik Baikal), Krasnoyarsk, Novosibirsk, Omsk dan Yekaterinburg.

Bergantung kepada minat masing-masing, aku cadangkan peruntukkan masa sekurang-kurangnya 20 hingga 30 hari untuk menyempurnakan kembara TSR ni. Perlu diingatkan, tempoh sah laku untuk Russian tourist visa adalah 30 hari.

Tugu yang menunjukkan jarak perjalanan dengan keretapi TSR di antara Vladivostok dan Moscow. Ia terletak di stesen keretapi Vladivostok.

Kita sebagai rakyat Malaysia perlu membuat permohonan visa untuk masuk ke Russia. Tapi, sebelum nak mohon visa, mesti ada ‘invitation letter’ (juga dikenali sebagai ‘Russian Visa Support’) dulu.

Kat mana nak dapatkan invitation letter ni bro? Aku sarankan cara paling mudah dan cepat untuk mendapatkan invitation letter adalah buat secara online di website www.realrussia.co.uk .

Korang isi je maklumat yang dikehendaki dalam borang tu, kemudian buat bayaran menggunakan kad kredit sebanyak 15 GBP/~RM 100 (untuk single entry visa) dan submit je, tak sampai 5 minit diorang akan emailkan invitation letter tu ke email korang. Jangan lupa untuk print invitation letter tu ye.

Lepas dah dapat invitation letter tadi, korang boleh teruskan dengan membuat permohonan visa dengan mengisi borang visa secara online di laman web rasmi Kedutaan Russia di Malaysia, www.malaysia.mid.ru .

Kalau korang merancang untuk masuk ke Russia sekali sahaja pada satu-satu masa, pilih visa jenis “single entry tourist visa”. Ia sah untuk tempoh maksimum selama 30 hari sahaja.

Lepas dah siap isi, jangan lupa untuk print ye. Bila semua dokumen dah ready, korang boleh proceed untuk mengajukan permohonan visa ke Pejabat Kedutaan Russia di Jalan Ampang, KL.

Untuk info juga, pejabat urusan visa hanya dibuka pada hari Isnin, Rabu dan Jumaat sahaja dari jam 9.30 pg hingga jam 12.30 tengahari, so jangan pergi salah hari, buang karen je nanti…hahaha.

Kalau korang nak ke sana dengan menggunakan pengangkutan awam, korang boleh naik tren LRT dan turun di stesen Jelatek dan seterusnya menapak lebih kurang 15-20 minit.

Perlu diingatkan sekali lagi, sila bawa semua dokumen berikut ke Pejabat Kedutaan Russia untuk membuat permohonan visa :

Bergantung kepada nasib masing-masing, macam aku hari tu diorang tak tengok pun aku punya tiket flight, tiket keretapi dan tempahan hotel, diorang cuma tengok invitation letter dan borang visa aku tu je.

PERINGATAN: Sila tandatangan borang visa menggunakan pen dakwat BIRU!

Oh ya, jangan lupa bawak duit juga ye. Bayaran untuk single entry visa adalah semahal RM205.

Bayaran boleh dibuat di kaunter mana-mana bank (yang terdekat dengan Embassy Russia di Jalan Ampang tu ada Maybank) selepas pihak kedutaan membuat semakan kepada borang visa kita tu tadi.

Kalau semua dokumen lengkap dan OK baru buat bayaran. Lepas dah buat bayaran, bawa slip bayaran tadi dan pergi semula ke Pejabat Kedutaan untuk menyerahkan semua dokumen yang lengkap tadi.

Akhir sekali, pihak Kedutaan akan bagi satu slip untuk collect visa bila dah siap nanti. Proses visa mengambil masa selama 1 minggu.

In Russia, im using Beeline for the internet. Coverage was good. Very cheap compared to Malaysia, only 450ruble/RM30 for 10GB data

Cara paling mudah tempah secara online di laman web Russian Railways, www.rzd.ru . Kat situ korang boleh check jadual perjalanan keretapi beserta harga tiketnya sekali.

Perlu diingatkan, tempahan tiket secara online di laman web Russian Railways hanya dibuka 45 hari sebelum tarikh perjalanan korang.

Korang juga perlu sign up dulu bagi membolehkan korang membuat pembelian tiket keretapi di laman web tersebut. Bayaran boleh dibuat menggunakan kad kredit yang dikeluarkan di Malaysia.

Sebelum membuat tempahan tiket, korang kena rancang betul-betul kat mana korang nak berhenti di sepanjang laluan TSR tu. Tempahan tiket perlu dibuat dari bandar A ke bandar B, dari bandar B ke bandar C dan seterusnya.

Setiap sektor tu memerlukan tiket yang berlainan, bukannya dengan hanya satu tiket sahaja korang boleh menaiki keretapi di sepanjang laluan TSR dari mula hingga akhir, melainkan korang memang tak nak berhenti di mana-mana bandar di sepanjang laluan TSR tersebut.

Sebagai contoh, ni tiket keretapi yang aku gunakan sepanjang kembara TSR aku baru-baru ini:

Sektor 1: Vladivostok – Irkutsk (Train No.099) / 75 jam 16 min
Sektor 2: Irkutsk – Yekaterinburg (Train No.069) / 54 jam 45 min
Sektor 3: Yekaterinburg – Kazan (Train No.139) / 54 jam 45 min
Sektor 4: Kazan – Moscow (Train No.001) / 11 jam 25 min
Sektor 5: Moscow – Saint Petersburg (Train No.752; Sapsan high speed train) / 3 jam 40 min

Tiket-tiket keretapi yang aku gunakan dalam kembara TSR. A 9,288 km train ride on Trans Siberian Railway from Russian Far East, Vladivostok to the capital Moscow.

Pemandangan di sepanjang perjalanan Kembara TSR

Pemandangan matahari naik diwaktu pagi. View dari dalam keretapi.

Semua tiket tren bagi setiap sektor tu aku tempah secara berasingan. Ini bermaksud aku mempunyai 5 keping tiket yang berbeza kesemuanya.

Oh ya, tiket tren yang ditempah secara online di laman web Russian Railways ni akan dihantar dalam bentuk voucher ke email korang.

Aku nasihatkan apabila sampai kat sana nanti, perkara pertama yang korang perlu buat adalah pergi ke stesen keretapi di mana kembara korang bermula dan tukarkan semua voucher tadi ke bentuk tiket.

Itu lebih selamat walaupun tiket dalam bentuk voucher juga diterima untuk menaiki tren TSR.

Secara umumnya, terdapat 3 kelas bagi keretapi di Russia, iaitu:

Dalam kembara TSR aku yang lalu, aku memilih untuk menaiki keretapi kelas kedua (kupe). Dalam setiap kabin kupe, terdapat 4 katil, 2 di bahagian bawah dan 2 di bahagian atas.

Di dalam setiap kabin kupe juga terdapat satu meja kecil untuk letak barang-barang makanan. Setiap penumpang akan dibekalkan dengan bantal, cadar, selimut dan tuala kecil.

Kabin kupe. Makan, baring, tido, main Facebook

Jika korang tempah katil di bahagian bawah, korang boleh simpan bagpack atau luggage di ruang yang terdapat di bahagian bawah katil tersebut. Kalau di katil atas pula, korang boleh simpannya di ruang penyimpanan yang terdapat di bahagian atas katil.

Ruang menyimpan bagpack di yang terletak di bahagian bawah lower bed

Kalau korang nak caj gadget-gadget korang, soket ada di bahagian koridor di luar kabin kupe. Di setiap gerabak juga terdapat 2 buah tandas yang terletak di setiap bahagian hujung gerabak.

Bekalan air panas pula sentiasa available di setiap gerabak. Jadi kalau korang nak masak maggi ke, nak panaskan makanan ke, nak bancuh air ke memang takde masalah lah.

Ni bahagian luar kabin kupe. Kat tepi koridor tu ada beberapa soket power supply. Di setiap hujungnya pula ada tandas.

Berapakah pula harga tiketnya? Harga tiket bergantung kepada kelas yang korang pilih. Selain itu juga, harga tiket bagi katil di bahagian bawah lebih mahal berbanding katil di bahagian atas.

Sebagai contoh, berikut merupakan harga tiket keretapi (second class “kupe”, lower bed) yang aku gunakan semasa kembara TSR aku yang lalu.

· Vladivostok – Irkutsk : 10,172 ruble (~RM 690)
· Irkutsk – Yekaterinburg : 10,795 ruble (~RM 725)
· Yekaterinburg – Kazan : 3,970 ruble (~RM 275)
· Kazan – Moscow : 4,265 ruble (~RM 290)

Bagi perjalanan dari Moscow ke Saint Petersburg pula aku memilih untuk menaiki tren berkelajuan tinggi, Sapsan.

Perjalanan dari Moscow ke Saint Petersburg sejauh 650 km memakan masa cuma 3 jam 40 minit. Harga tiketnya pula 2,580 ruble (~RM 175).

Jadi, total keseluruhan yang aku belanjakan untuk tiket keretapi sahaja bagi semua sektor perjalanan adalah sekitar RM 2,155.

Jika korang memilih untuk menaiki keretapi kelas platzkart selama kembara TSR korang, bajet keseluruhan untuk tiket keretapi akan lebih rendah berbanding menaiki kelas kupe.

Sapsan high speed train untuk perjalanan dari Moscow ke St. Petersburg

Sepanjang kembara TSR aku yang lalu, tempoh paling lama aku mereput duduk dalam tren adalah selama 75 jam, iaitu bersamaan hampir 3 hari 3 malam bagi perjalanan dari Vladivostok ke Irkutsk sejauh hampir 4,100 km.

Tapi ia tidaklah bermaksud aku cuma duduk dan terperap di dalam tren je selama 75 jam tu. Di sepanjang perjalanan antara Vladivostok ke Irkutsk tu, tren no. 99 yang aku naiki tu berhenti di beberapa buah stesen untuk menurunkan dan mengambil penumpang yang lain.

Biasanya di stesen-stesen yang besar seperti Khabarovsk, Belogorsk, Chernyshevsk, Chita dan Ulan Ude, tren akan berhenti agak lama antara 25 minit hingga 1 jam.

Jadi, masa ni lah korang nak keluar hirup udara segar dan membetulkan balik tulang-temulang korang yang dah bersimpang siur tu, hahaha….

Tapi keluar pun tak boleh lah nak pergi jauh, hanya berjalan di sekitar kawasan stesen tu je. Kalau stok makanan dan minuman korang dah habis, boleh lah beli kat kedai-kedai runcit yang terdapat di stesen tu, tapi harganya agak mahal lah sikit.

Baca:Travel Via Trans-Silk Route Menemukan Pemuda Ini Dengan Pelbagai Pengalaman Menarik

Barangan makanan musim sejuk yang dijual berhampiran stesen keretapi

Provodnitsa sedang vacum karpet dalam keretapi

Salah satu tugas podvodnista adlh memecahkan ketulan ais pada roda keretapi

Di dalam setiap gerabak keretapi TSR ni, biasanya terdapat dua orang petugas yang akan bertugas. Mereka lebih dikenali dengan gelaran “provodnitsa”.

Antara tugas provodnitsa ni adalah memeriksa tiket setiap penumpang, membersihkan kabin dan memberi peringatan kepada penumpang yang akan turun di stesen masing-masing.

Bilik provodnitsa ni terletak berhampiran dengan tempat bekalan air panas. Mereka juga ada menjual makanan-makanan ringan dan minuman jika korang memerlukannya, tapi harganya agak mahal.

Salah satu tugas Provodnitsa ialah membersihkan kabin supaya sentiasa bersih.
Diorang ni kadang-kadang nampak garang tapi dalam hati ada taman sebenarnya.

Makanan di sepanjang pengembaraan ditaja oleh Brahims. Hahaha
Jangan lupa bawa tupperware, sudu, garfu, bekas minuman ya

Bagaimana pula dengan makan dan minum di dalam keretapi TSR? Macam aku hari tu, aku memang siap-siap bawak makanan dari Malaysia.

Brahims lah yang menjadi makanan rasmi aku sepanjang kehidupan di dalam tren di sana, hahaha.

Nak makan, aku cuma panaskan di dalam bekas yang berisi air panas je. Walaupun tekak agak jemu makan Brahims tanpa henti hampir seminggu lebih sepanjang kehidupan di dalam tren, namun aku terpaksa telan jua. Yang penting jimat bajet dan patuh syariah, hehehe.

Bermacam-macam jenis dan ragam orang aku jumpa sepanjang kehidupan di dalam tren TSR. Mereka semua baik-baik, namun masalah bahasa menjadi penghalang untuk berkomunikasi dengan mereka.

Aku terpaksa menggunakan kamus, google translate, bahasa badan dan adakalanya dengan cara melukis sebagai medium komunikasi dengan orang-orang tempatan di sini. Suatu pengalaman yang tidak mungkin aku lupakan sampai bila-bila.

Komunikasi memang ke laut habis, ibarat burung kenyalang bertegur dengan monyet proboscis.

Tasik Baikal merupakan destinasi yang wajib korang singgah jika mengembara di sepanjang laluan TSR ni.

Ia merupakan tasik yang terdalam (1,642 m) dan tertua di dunia. Ia juga diiktiraf sebagai salah satu tapak warisan dunia UNESCO pada tahun 1996.

Jika korang nak berkunjung ke Tasik Baikal ni, korang mestilah berhenti di stesen Irkutsk, yang merupakan sebuah stesen utama di laluan TSR.

Dari Irkutsk, cara yang paling mudah dan cepat untuk berkunjung ke Tasik Baikal adalah dengan menaiki minivan atau lebih dikenali sebagai “mashrutkas” ke sebuah pekan kecil di pinggir tasik tersebut iaitu Listvyanka.

Di Irkutsk, korang boleh naik mashrutkas ni dari central market. Ia bertolak sebaik sahaja penumpang penuh. Tasik Baikal terletak hanya 70 km dari Irkutsk dan perjalanan menggunakan mashrutkas hanya mengambil masa selama 1 jam sahaja.

Tambangnya pula sekitar 120-150 ruble (RM7-RM10) sehala.

Smoked omul fish; makanan paling famous di Tasik Baikal

Satu perkara penting lagi yang kita perlu tahu bila berkunjung ke Russia ni ialah membuat “visa registration”. Kalau nak ikutkan, visa registration ni perlu dibuat jika kita berkunjung ke sesebuah bandar dan menetap lebih daripada 7 hari.

Sekiranya kita menetap kurang daripada 7 hari di sesebuah bandar tersebut, visa registration tidak perlu dibuat.

Walaubagaimanapun, pada kebiasaanya setiap kali kita check in di tempat penginapan kita, pihak hotel/hostel/guest house akan membuat visa registration untuk setiap tetamu yang menginap di tempat mereka.

Kebanyakan hotel akan membuat visa registration untuk kita secara percuma, sesetengahnya pula ada mengenakan bayaran antara 100-200 ruble bagi setiap passport.

Sepanjang kembara TSR aku yang lalu, aku buat visa registration sebanyak 4 kali iaitu di Irkutsk, Yekaterinburg, Moscow dan Saint Petersburg.

Jangan ambil remeh tentang visa registration ni, kalau korang tak buat visa registration ni sekurang-kurangnya sekali selama tempoh korang berada di Russia, kemungkinan besar korang akan menghadapi masalah semasa nak keluar nanti.

Church of Our Saviour on Spilled Blood di St. Petersburg

Di negara Russia, polis ada di mana-mana sahaja untuk memantau keselamatan. Sepanjang kembara TSR aku yang lalu, aku pernah ditahan 2 kali oleh polis Russia, pertamanya semasa tiba di stesen keretapi Yekaterinburg dan keduanya di stesen keretapi Kazan semasa menunggu keretapi ke Moscow.

Apa yang polis ni buat kat kita jika mereka tahan kita? Mereka cuma periksa dokumen perjalanan kita sahaja seperti passport dan visa Russia kita sahaja.

Tapi masa kat Kazan, polis tu periksa semua dokumen perjalanan aku dengan cukup terperinci sekali, bukan setakat periksa passport dan visa sahaja, habis semua tiket-tiket keretapi aku pun dia nak tengok dan match kan dengan sistem imigresen mereka.

Memang setiap pergerakan kita di sana akan dipantau dengan begitu terperinci sekali. Jadi, tak perlu lah kita takut jika ditahan polis di sana kalau kita masuk dengan saluran yang betul dan dengan niat yang baik kan.

Dekorasi pada stesen metro Komsomolskaya di Moscow

Dekorasi pada stesen metro Novoslobodskaya di Moscow

Dekorasi pada stesen metro Kievskaya di Moscow

Yang ni aku dah tak ingat kat stesen mana, yang penting tetap cantik

Agak sukar untuk berkomunikasi dengan orang-orang tempatan di sana kerana kebanyakan mereka tidak boleh berkomunikasi dalam bahasa Inggeris. Jadi sekiranya korang mempunyai kelebihan bertutur dalam bahasa Russia, ia adalah suatu bonus kepada korang.

Sepanjang kembara aku yang lalu, aku menggunakan kamus bahasa Russia beserta dengan google translate jika menghadapi masalah dalam berkomunikasi.

Kadang-kadang isyarat bahasa tubuh dan komunikasi melalui lukisan juga lebih berkesan!

Selain itu juga korang dinasihatkan untuk belajar membaca tulisan Russia dalam alphabet Cyrillic.

Sebenarnya tak lah susah sangat kalau kita dapat hafal huruf tu cuma maksud je lah yang kita tak faham, tapi sekurang-kurangnya ia membantu.

Bagi orang Islam, kebolehdapatan makanan halal di sana juga agak terhad, walaupun Islam merupakan agama kedua terbesar di Russia selepas Kristian Orthodok.

Agak sukar untuk mencari restoran atau kedai makanan halal di sana kecuali di bandar-bandar besar dan di kawasan yang berhampiran dengan masjid.

Sepanjang kembara aku yang lalu, aku cuma dapat berkunjung ke beberapa restoran halal di Irkutsk, Kazan, Moscow dan Saint Petersburg sahaja. Semua restoran tersebut terletak tidak jauh dari kawasan masjid.

Baca lagi: Pengalaman Di Kiev Sewaktu Tragedi MH17 Mendorong Lelaki Ini Travel Via Trans-Siberian

Untuk info juga, negara Russia mempunyai 11 zon masa yang berbeza. Sepanjang kembara TSR dari Vladivostok ke Moscow, aku terpaksa menempuh 8 zon masa yang berbeza.

Jadi adalah penting untuk kita memahami konsep zon masa di sana. Prinsipnya mudah je, korang kena tahu waktu setempat dan membandingkannya dengan waktu di Moscow.

Perlu diingatkan sekali lagi, semua jadual perlepasan dan ketibaan menggunakan keretapi adalah menggunakan Moscow time, bukannya local time.

Jika korang merancang kembara TSR ni semasa musim sejuk, pastikan korang kena tahan dengan suhu sejuk yang melampau di sana terutamanya di kawasan Siberia.

Sepanjang kembara TSR aku yang lalu, suhu terendah yang aku alami ialah -37’C semasa di Irkutsk. Jadi, pastikan pakaian korang mestilah cukup tebal untuk menghadapi suhu sejuk melampau macam tu.

Alhamdulillah, mission accomplished!  Trans Siberia, it’s a journey to remember!

Bagi yang belum kenal siapa Abam, boleh baca perkongsian masa lalu tentang Abam di sini : Telah Mengembara Ke 70 Negara, Anak Yatim Ini Berkongsi Kisah Sukar Waktu Kecilnya

LIKE dan FOLLOW Vocket di Facebook serta Instagram


Minat Sejarah Dan Travel Bawa Afzan Menjejaki Lokasi Bersejarah Selama Sebulan Di Tanah Jawa

Ada banyak sebab seseorang suka travel. Tapi selalunya untuk berehat dan lari sebentar dari rutin seharian, mencari pengalaman baru di samping menambah kenalan, dan ada juga untuk melihat keindahan sesuatu tempat.

Tapi berbeza pula dengan Afzan Yusuf. Lelaki berusia 41 tahun dan sangat meminati sejarah Nusantara ini mengembara kerana misi berbeza. Afzan telah ke Pulau Jawa, Indonesia selama sebulan bersama 2 rakan untuk menjejaki lokasi bersejarah di sana.

Menurut Afzan, “Misi asal kembara ini sebenarnya untuk melawat tinggalan sejarah di sepanjang laluan yang telah dikenal pasti seperti candi-candi lama, lokasi bersejarah, beberapa buah makam dan muzium tetapi setelah 2 rakan lain ingin turut serta, misi perjalanan turut ditambah dengan berjumpa beberapa tokoh dan lawatan ke pesantren kaligrafi yang terdapat di sepanjang laluan. Kerana itu moto kembara kami ialah ‘Dari Candi Ke Pesantren'”.

Ikuti temubual kami bersama beliau di bawah:

Vocket: Apakah yang mendorong Afzan untuk ke lokasi bersejarah di Indonesia?

Afzan: Sebagai seorang pencinta dan aktivis sejarah, membaca kisah dan penceritaan sejarah sahaja tidak cukup. Saya merasakan ada keperluan untuk membuat tinjauan ke atas lokasi bersejarah ini.

Lawatan tapak selalunya memberi perspektif yang berbeza seperti bentuk muka bumi, gaya hidup masyarakat setempat, hubungan lokasi tapak dengan lokasi penting lain, bahasa pertuturan dan sebagainya. Saya dapati lokasi seperti Trowulan dan Yogyakarta amat unik dan istimewa sekali.

Vocket: Ada peta route atau laluan yang dilakukan sepanjang sebulan travel ini? Jika ada boleh kongsikan?

Afzan: Saya telah melakukan kajian route ini selama beberapa bulan untuk memastikan perjalanan lancar dan memaksimakan lokasi yang boleh dilawati. Route perjalanan bermotosikal kami ialah:

Kudus – Jepara – Banyumanis – Rembang – Lasem – Tuban – Paciran – Lamongan – Mojokerto – Trowulan – Sidoarjo – Lawang – Malang – Batu – Pare – Kediri – Blitar – Gunung Kelud – Tulungagung – Trenggalek – Pacitan – Yogyakarta – Selo – Ambarawa – Gunung Unggaran – Semarang – Kudus. Dari Kudus saya menaiki kereta api ke Jakarta ditemani Ali Gaban.

Vocket: Afzan travel berapa orang untuk trip kali ini?

Afzan: Asalnya saya bercadang untuk travel solo seperti biasa, tetapi saya merasakan pengembaraan kali ini ada baiknya berteman. Seorang pemuda hipster bernama Zaini Raif mahu turut serta dan seminggu sebelum bertolak, Ali Gaban juga nak ikut. Bertigalah kami akhirnya.

Vocket: Bagaimana pula dengan jenis kenderaan yang digunakan. Adakah hanya bermotosikal atau ada naik kenderaan lain juga sepanjang trip hampir sebulan ini?

Afzan: Sepanjang perjalanan, kami hanya menggunakan motosikal Honda Vario kerana lebih mudah untuk mengakses lokasi tujuan dan mengelak daripada terperangkap dalam kesesakan jalan raya.

Vocket: Sebelum trip ke Indonesia, Afzan juga telah menjejaki lokasi bersejarah di negara lain. Di negara manakah itu? Boleh kongsikan secara ringkas?

Afzan: Tumpuan kembara saya buat masa ini lebih tertumpu kepada negara-negara ASEAN. Antara negara yang telah saya lawati ialah Indonesia, Cambodia, Laos, Thailand, Singapura, Vietnam, Brunei, Taiwan dan UAE. Hampir kesemuanya bertemakan sejarah, budaya dan keindahan alam.

Vocket: Adakah misi dan trip kali ini berjaya mencapai objektif Afzan?

Afzan: Alhamdulillah, misi tercapai walaupun berdepan beberapa insiden di dalam pengembaraan.

Vocket: Ada pengalaman cemas atau ngeri yang ingin di kongsikan?

Afzan: Selain daripada kejadian ‘near-miss’ sewaktu menunggang motosikal yang sudah menjadi kebiasaan harian di jalanan, peristiwa cemas yang saya lalui ialah ketika kehilangan 80% wang tunai, pasport, geran asli motosikal dan kad ATM pada hari ke-5 perjalanan.

Masalah ini tidak menganggu jadual perjalanan secara keseluruhannya walaupun ada sedikit kekecewaan dalam diri. Zaini dan Ali ada mengalami peristiwa cemas apabila brek motosikal mereka tidak berfungsi ketika menuruni lereng Gunung Unggaran dan hanya menggunakan kaki untuk memperlahankan motosikal mereka.

Alhamdulillah, sebelum masuk ke jalan besar, mereka sempat membelok ke sebuah parkir dan berjaya memberhentikan motosikal tersebut di celah-celah bas yang diparkir di situ.

Vocket: Bagaimana pula pengalaman manis?

Afzan: Pengalaman manis sudah pastinya bertemu dengan Pak Kalend Osen, seorang aktivis Bahasa Inggeris yang memulakan kursus asas Bahasa Inggeris (BEC) di Pare berpuluh tahun yang lalu.

Kini terdapat sekitar 200 kursus Bahasa Inggeris ini di Desa Tulungrejo Desa Pelem. Beliau adalah pengasasnya! Bertemu beberapa teman di Karangploso dan Trowulan juga mengujakan saya.

Vocket: Pengalaman lain, mungkin kejadian lucu jika ada?

Afzan: Suasana Petilasan Hayam Wuruk begitu mistik sekali kerana kedudukannya dan bau wangian setanggi yang menusuk hidung. Petilasannya amat gelap dan di dalamnya ada payung besar, potret Hayam Wuruk serta bekas kemenyan.

Saya mengambil beberapa keping gambar di dalam petilasan itu dan beredar secepat mungkin tetapi apabila dirujuk kembali, gambar-gambar itu telah hilang daripada kamera. Seram sejuk saya dan Zaini dibuatnya.

Sepanjang perjalanan tiada sepatah perkataan pun yang terucap. Hanya ketika berada di Petilasan Tribuana Tunggadewi baru saya sedar, gambar-gambar itu diambil menggunakan telefon bimbit dan bukannya kamera. Saya menjadi bahan jenaka sehari suntuk. Namun, tidaklah saya nak masuk Petilasan Hayam Wuruk itu sekali lagi!

Vocket: Berapa lama masa diambil untuk merangka route bagi trip kali ini?

Afzan: Route perjalanan mengambil masa 3 bulan untuk disiapkan. Semuanya bergantung di mana ada insan yang sanggup menyewakan motosikal kepada kami. Mendapatkan motosikal untuk disewa dalam tempoh masa yang lama adalah masalah utama kami.

Vocket: Dari segi penginapan, adakah tinggal di hotel / hostel atau ada masa tinggal di rumah kenalan dan penduduk tempatan?

Afzan: Saya ada menginap di hostel di Kota Tua, Jakarta. Namun, sepanjang perjalanan bermotosikal saya hanya menginap sama ada di rumah kenalan atau hotel bajet.

Vocket: Apakah pengajaran atau perkara positif yang diperolehi daripada trip kali ini?

Afzan: Banyak pengajaran yang saya dapat dalam pengembaraan ini. Antara yang berbekas di hati ialah kesantunan dan peri laku orang Jawa yang amat mesra dan amat membantu sepanjang perjalanan ini.

Seperkara lagi, adalah pentingnya berfikiran positif dan mencari solusi jika berhadapan dengan saat sukar seperti ketika saya kehilangan wang dan dokumen penting seperti yang dinyatakan sebentar tadi.

Pesanan saya, buatlah sedikit bacaan dan kajian ringkas tentang sejarah dan lokasi yang hendak dituju. Sekurang-kurangnya anda tahu apa yang anda perlu lihat dan ambil tahu apabila tiba di lokasi bersejarah tersebut.

Seperkara lagi, jangan lupa ambil insurans perjalanan.

Buat anda yang ingin membaca kisah kembara Afzan dengan lebih lengkap termasuk bagaimana beliau hilang pasport sewaktu trip ini, layari website afzanyusuf.com dan Instagram SoulloBackpackerz. Buat Afzan, terima kasih dan teruskan berkongsi kisah kembara sejarah anda.


10 Perkara Saya Belajar Semasa Kembara Solo Di Amerika Tengah

Kembara solo di Guatemala, El Salvador, Honduras, Nicaragua, Costa Rica dan Panama banyak memberi perspektif baru buat saya.  Apa yang saya belajar dari trip ke Amerika tengah?

1. Disebab saya backpack secara solo, dalam perjalanan saya banyak bertemu dengan orang yang hebat-hebat yang membuatkan saya terfikir erti kehidupan sebenar. Mereka banyak mengajar saya supaya bersabar dalam hidup, jangan cepat berputus asa dan juga jangan suka mengeluh.

2. Dont judge book by its cover. Melalui pembacaan saya yang tidak seberapa, saya dapat banyak review yang negatif berkenaan bas tempatan atau lebih dikenali sebagai chicken bus. Antara review yang saya baca adalah terdapat banyak kecurian di dalam bas dan juga ditipu.

Tetapi bagi saya, semasa menggunakan chicken bas, saya dapati masih ada lagi orang yang jujur dengan memulangkan kembali baki wang.

3. Bermusafir di negara bukan Muslim menjadikan saya lebih peka perihal solat. Sebagai contoh, sebelum keluar berjalan saya siap sedia dengan air sembahyang supaya senang untuk solat dan juga solat di awal waktu. Nanti kalau lewat- lewat batal pula air sembahyang.

4. Kembara yang panjang juga mengajar erti sabar. Bukan semua yang saya lalui itu indah. Kadang-kala ada mendungnya. Mengeluhlah sekejap, selepas itu bangkit kembali. Mungkin Allah sedang menguji kerana dia tahu saya atau kamu mampu laluinya. Sebagai contoh, telefon tangan saya rosak. Selama 2 hari saya tidak boleh menggunakannya. Apabila saya hendak baiki, beberapa kali pula di tipu.

5. Bersiap sedia apabila ditanya pihak imigresen. Pastikan anda mempunyai tiket pulang dan juga tempahan hotel samada yang telah dicetak atau dalam email. Kadang- kadang banyak pula soalan yang ditanya.

6. Apa yang dibaca di akhbar adalah cuma cebisan. Jika ianya boleh membuatkan kita 80% memandang negatif terhadap satu-satu negara, percayalah jika anda melihat dengan mata hati semestinya semua benda akan berubah samada bertambah baik atau sebaliknya.

Baca: Tak Tahu Bahasa Sepanyol, Bagaimana Wahi ‘Survive’ Travel 7 Bulan Di Amerika Selatan

7. Saya selalu terfikir kenapa anak muda kita kurang gemar untuk mengembara. Kalau nak kata tak ada duit, percayalah manfaatnya membuatkan anda menitis air mata dan sukar untuk digambarkan.

8.Jika kita merasakan susah dengan kehidupan ini, kembaralah. Nescaya anda akan sedar betapa bertuahnya diri ini. Tidak perlu hidup merempat, ada makan pakai cukup.

9. Musafir ini juga mengajar saya untuk sentiasa berhati-hati dan juga peka dengan keadaan sekeliling. 3 nyawa saya adalah passport, beg duit dan juga telefon. Saya akan memeriksa barang-barang ini berulang kali. Dari perbualan saya dengan penduduk tempatan, kalau anda dirompak tiada siapa yang akan menolong. Kerana perkaran tersebut sudah sebati dalam kehidupan mereka.

10. Percayalah walaupun berada beribu batu, Malaysia tetap di hati. Rindu nak makan nasi lemak, nasi kerabu, nasi dagang. Hehehe. Susah benar nak dapat makanan halal di sini. Saya cuma merasa makanan halal semasa di Costa Rica dan juga Panama.

Percayalah Amerika tengah terbaik! Seterusnya, Amerika Selatan, Insyaallah.

Baca lagi: Ini 10 Tip Daripada Kami Setelah 5 Bulan Mengembara Di Amerika Selatan


Kembara Solo Di Pasifik Selatan, Pengalaman ‘Rare’ Saya Di Cook Islands

Kita lebih sinonim dengan ungkapan “Kia Ora” oleh rakyat New Zeland ketika memulakan perbualan sebagai tanda salam setiap kali berkunjung ke negara ini. Namun ia berbeza pula bila di Rarotonga, Cook Islands, sebuah negara Polynesia ini.

Mungkin ramai pernah mendengar tentang nama Kepulauan Pasifik atau Polynesia. Mereka terdiri daripada pulau negara-negara kecil yang terletak di tengah-tengah keluasan laut Pasifik.

Antara negara Polynesia yang popular dalam kalangan rakyat Malaysia adalah Fiji, Samoa dan Tonga. Namun adakah anda pernah mendengar sebuah negara yang teramat kecil yakni bersaiz 30km ukur lilitnya? Negara itu ialah Cook Islands yang terletak di tengah-tengah kepulauan Pasifik Selatan.

Perjalanan untuk mengelilingi negara ini hanya memakan masa selama 45 minit dengan menaiki skuter, dengan had kelajuan maksimum kenderaan adalah 50 km/j di jalan utama.

Cook Islands terdiri daripada 15 buah pulau iaitu Rarotonga, Aitutaki, Atiu, Mangaia, Mauke, Mitiaro, Palmerston, Manuae, Takutea, Manihiki, Rakahanga, Penryhn, Pukapuka, Nassau dan Suwarrow.

Namun dua pulau yang paling popular dengan pelancong adalah pulau utama dan terbesar, iaitu Rarotonga serta Aitutaki yang merupakan pulau yang mempunyai lagun tercantik di dunia.

Untuk pemegang passport Malaysia, tiada visa dikenakan ke atas anda namun tempoh masa untuk berada di Cook Islands hanya selama 31 hari. Pihak kastam akan meminta anda untuk menunjukkan tiket pulang (keluar dari Cook Islands) seawal ketika proses ketibaan.

Jetstar Airlines dengan tiket berharga 434 Aud
1. Penerbangan JQ201 Sydney – Auckland (3 jam)
2. Penerbangan JQ129 Auckland – Rarotonga (4 jam)

Zon masa untuk Cook Islands adalah sama dengan Hawaii, iaitu lambat sehari berbanding benua Asia. Maka, untuk perjalanan dari Auckland ke Rarotonga, saya telah kembali pada hari yang sama semasa saya bertolak dari Auckland. Dalam ertikata lain saya melalui semula hari yang sama, di tempat berbeza.

Untuk pakej internet di Cook Islands, saya menggunakan kad sim BlueSky untuk berhubung dengan keluarga dan rakan-rakan. Negara Cook Islands ini menggunakan mata wang New Zealand iaitu NZ Dollar (NZD).

Terdapat 2 jenis pelan internet untuk pelancong iaitu:
i. Simkad lokal 900 MB untuk 20 NZD + 5 NZD kos untuk simkad (masa tidak terhad)
ii. Simkad visitor 3G untuk 49 NZD (terhad 15 hari sahaja)

Untuk penginapan, saya mengambil keputusan untuk tinggal bersama orang tempatan di kawasan perkampungan Matavera melalui Airbnb. Hos Joseph Riggot dan isterinya, Odette merupakan ‘Superhost’ dalam AirBnB setelah menerima respons yang baik daripada tetamu-tetamu mereka.

Mereka turut menyediakan sarapan serta servis ‘airport transfer’ secara percuma kepada tetamu mereka. Buat anda yang kali pertama mendengar AirBnB, secara asasnya, ia merupakan platform bagi anda mencari untuk penginapan, namun ia juga menawarkan khidmat tourguide serta pengalaman bersiar-siar bersama orang tempatan. Anda boleh sign up di sini untuk mendaftar akaun sebagai pengguna AirBnB.

Cara terbaik untuk bergerak dari satu tempat ke satu tempat adalah dengan menyewa skuter. Hos saya, Joseph turut menyediakan basikal untuk digunakan secara percuma namun dek kerana cuaca yang panas terik seperti Malaysia membuatkan saya memilih skuter.

Anda boleh menggunakan lesen B2, B atau D dari Malaysia untuk menyewa kenderaan di sini. Had laju maksimum di negara ini adalah 50 km/j di jalan utama iaitu jalan yang mengelilingi pulau ini.

Untuk jalan-jalan kecil di kawasan kampung, had berbeza dari 20-40 km/j. Helmet adalah diwajibkan untuk pelancong. Cook Islands juga telah mengetatkan peraturan berkaitan trafik di sini khususnya pelancong luar kerana beberapa tahun lepas, terdapat kes di mana pelancong yang menunggang skuter dengan laju telah melanggar kanak-kanak tempatan sehingga meninggal dunia.

Berpunca dari kejadian ini, pihak berkuasa mengambil serius kemalangan yang telah berlaku dan menguatkuasakan undang-undang trafik secara tegas.

Pada waktu malam, hanya terdapat satu pasar untk merasai street food iaitu Muri Night Market. Untuk yang beragama Islam, makanan halal sememangnya tiada di sini, jadi saya mengambil pendekatan hanya mengambil makanan laut atau sayur.

Jika anda tiba di Cook Islands, tidak sah jika anda tidak mencuba ‘Cross Island Track’. Cara terbaik untuk melakukan trek ini adalah dari utara ke selatan iaitu dari Avatiu Road ke Papua Road kerana di bahagian selatan terdapat banyak kawasan berlumpur, berair serta lebih curam yang menyukarkan perjalanan anda.

Di pertengahan jalan, anda akan tiba di puncak bukit iaitu The Needle atau dalam bahasa tempatannya Te Rua Manga. Pendakian memakan masa selama 1 jam 15 minit melalui trek yang dipenuhi akar, panas terik dan amat curam.

Anda boleh memanjat sehingga separuh ketinggian Te Rua Manga, namun atas risiko sendiri. Pada ketika ini, saya dapat berfikiran dengan waras dan tidak memanjatnya kerana saya berseorangan ketika itu serta rantai yang diragui keselamatannya.

Pada waktu malam, Cook Islands sememangnya menyajikan permandangan bintang-bintang yang cantik, namun pada ketika saya melawat ia merupakan masa bulan purnama, maka gambar Galaksi Bima Sakti hampir mustahil untuk diambil. Tambahan pula, awan-awan yang melindungi langit malam serta kemahiran amatur saya turut membantutkan usaha untuk mengambil gambar bintang.

Cook Islands juga merupakan tempat yang sesuai untuk melakukan aktiviti scuba dan snorkel. Ini merupakan pertama kali saya bersnorkel dalam hidup. Kawasan yang paling baik untuk bersnorkel di pulau ini adalah Titikavera yang terletak berhampiran Lagun Muri.

Hos Joseph turut memberi set snorkel secara percuma kepada tetamu mereka, jadi saya telah berjimat kos sebanyak 15 NZD untuk menyewa set snorkel selama 1 hari.

Jika anda pernah berkunjung ke New Zealand, pasti anda akan melawat perkampungan Maori khususnya di kawasan Rotorua seperti Te Puia atau Tamaki Maori Village.

Sepertimana di New Zealand, Cook Islands turut menyediakan servis cultural village melalui Te Vara Nui cultural village di kawasan Muri yang berharga 109 NZD.

Namun, saya amat beruntung apabila tinggal bersama orang tempatan kerana kebetulan pada ketika itu, ada persembahan kebudayaan istimewa dari pelajar-pelajar Tereora College. Tiket masuk hanya berharga 5 NZD dan pengalaman pada malam itu amat istimewa.

Pelajar dari Tereora College akan mewakili negara Cook Islands untuk kali pertama dalam pertandingan Polynesian Festival yang akan diadakan di Auckland, New Zealand. Mereka akan bertanding dengan negara-negara dari Pasifik seperti Samoa, Fiji, Niue, Tonga dan lain-lain.

Sepertimana yang dikatakan oleh isteri hos saya Odette, “Persembahan pada malam itu sememangnya ditujukan kepada orang tempatan berbanding pelancong, maka pelajar-pelajar tersebut sememangnya bekerja keras untuk memikat hati orang-orang tempatan.”

Alang-alang sudah jauh berjalan, sudah pasti cenderamata akan dibeli atas tanda kenang- kenangan berpijak di bumi Pasifik buat kali pertama ini.

GAMBAR 36: Kedai yang menjual cenderamata di hadapan roundabout. Cook Islands hanya mempunyai dua roundabout di negara ini di Avarua Town.

Ini merupakan kali pertama saya travel dan bergaul dengan orang tempatan secara rapat kerana sebelum ini, apabila dalam kumpulan, kita akan jarang berinteraksi dengan orang tempatan dan lebih menumpukan pada rakan-rakan serta telefon pintar.

Oleh itu, buat anda yang yang tidak pernah solo travel, cubalah sekurang-kurangnya sekali dalam seumur hidup dan rasai pengalaman menjadi ‘total stranger in a place with strangers around you’.

Suka saya untuk kongsikan ucapan dari Zahariz Khuzaimah ketika sebuah majlis di Oasis Damansara, “when we travel, we will meet the locals who are strangers. That is the time where both parties were not judging each other and have a positive impression. That’s how positive is promoted via travelling”.

8. Hilang 1 hari tapi dapat kejutan bermakna

Penerbangan saya dari Rarotonga pada hari Jumaat, 2 Mac 2018 pada pukul 10pm dan tiba di Auckland, Ahad 4 Mac 2018 pada pukul 1.30am. Setelah melintasi Garisan Tarikh Antarabangsa (GTA) di Pasifik, saya telah kehilangan hari Sabtu dan perlu transit di Auckland selama 5 jam sebelum pulang ke Sydney.

Dalam kebosanan menunggu kaunter check-in dibuka selama beberapa jam, rezeki yang tidak dijangka, saya dapat bertemu pemain-pemain kelab Blues dari Auckland. Sebahagian pemain-pemain kelab ragbi ini merupakan pemain All Black untuk negara New Zealand.

Sekian perkongsian dari saya berkaitan Rarotonga, Cook Islands dan Airport Auckland.

Kia Manuia
Meitaki Ma’ata the Little Paradise of Raro.


Kembara Trans Afrika, Catatan Perjalanan Dari Kacamata Gadis Malaysia

Nota Editor: Catatan Kembara Trans Afrika ini telah dikongsikan oleh Bijan M Baki, ekslusif di Vocket. Kami ucapkan ribuan terima kasih kepada beliau  yang telah melalui pengembaraan Trans Afrika ini bersama sahabat beliau Kim Eng dan Sim Poh Chuan.  Semoga catatan ini turut memberi inspirasi kepada anda untuk keluar mengembara dan melihat indahnya dunia ciptaan tuhan yang Esa.

Pondok yang didiami oleh kebanyakan penduduk di Malawi. Kebiasaannya tingkap-tingkap hanya ditutupi kain tanpa cermin tanpa kemudahan elektrik dan air.

Maka tamat sudah perjalanan tanpa perancangan aku ke Benua Afrika.
Perjalanan yang membawa aku merentasi 11 negara selama 6 bulan. Bermula dari London ke Sepanyol ke Mesir ke Sudan kembali ke Mesir akibat kegagalan mendapatkan visa Ethiopia.

Memaksa aku bangun dari kekecewaan untuk melihat keunikan Ethiopia, lalu mengubah perancangan asal dan terbang terus ke Kenya, kemudian kembali meneruskan perjalanan darat ke Tanzania menuju Malawi, Zambia, Zimbabwe, Botswana, Namibia dan akhirnya Afrika Selatan.

Baca: Road Trip Keliling Dunia, Gadis Malaysia Ini Berkongsi Kisah Tersekat Di Sudan

Mula – mula tengok, aku hairan kenapa kanak – kanak ni tarik tali dari arah tasik. Berat sangat nak tarik dari air macam tu. Rupanya diorang tengah menarik pukat ikan yang sangat besar. Sekarang aku faham kenapa kaum lelaki di Malawi kebanyakkan berbadan sasa.

Aku merentas lebih dari 15,000 km dari Hemisfera Utara ke Hemisfera Selatan. Dari Garisan Sartan yang terletak di bahagian utara bumi ke garisan lintang Khatulistiwa yang terletak di latitud 0˚, garisan tengah yang membahagikan bumi kepada 2 hemisfera.

Merentasi Tropic of Capricorn (Garisan Jadi) di Namibia

Aku meneruskan perjalanan menuju ke selatan dan merentas garisan Jadi di Namibia. Menandakan aku semakin hampir di penghujung perjalanan, semakin menghampiri destinasi terakhir.

Dari musim sejuk di London dan Sepanyol, aku kemudian merasai kepanasan gurun Sahara di Sudan. Meneruskan perjalanan ke Tanzania dan Malawi, aku kembali merasai iklim Khatulistiwa. Pokok-pokok rendang menghijau di sepanjang perjalanan mengingatkan aku pada kampung halaman di Malaysia.

Sangat meningatkan aku pada kampung halaman. Rasa macam berada di Malaysia. Bezanya, penduduk tempata berkulit hitam je.

Jalan raya di Namibia di bahagikan kepada beberapa gred. Gred A dan B merupakan jalan yang berturap dan hanya terdapat 2 jalan gred A dan B di Namibia. Manakala jalan di dalam gambar adalah gred C yang berbatu tapi lebih elok dari jalan gred D dan E.

Tiada kemudahan kenderaan awam menghubungkan kawasan terpencil di Namibia. Pilihan terbaik adalah menyewa 4×4 untuk menjelajah Namibia, menjadikan ia salah satu negara termahal untuk dilawati di Afrika.

Semakin jauh ke selatan, semakin sejuk cuaca yang aku alami, akhirnya aku kembali berjaket tebal di Namibia hingga ke Afrika Selatan yang mengalami musim sejuk bermula dari bulan May.

Aku mempelajari bahasa baru hampir setiap bulan. Dari bahasa Spanish di Sepanyol ke bahasa Arab di Mesir dan Sudan. Swahili di Kenya dan Tanzania, bertukar ke Chichewa di Malawi, Tonga di Zambia, Shona di Zimbabwe, Setswana di Botswana dan Afrikaans di Namibia dan Afrika Selatan.

Penduduk di kepulauan Zanzibar di Tanzania adalah beragama Islam. Sangat mesra walau mungkin kakak kat sebelah tu tak pasti itu kamera betul atau kamera mainan.

Dari Hello ke Hola di Sepanyol. Belum puas memberi salam di Mesir dan Sudan aku bertukar sapaan ke hujambo di Tanzania, mo-ni muli-mwanji menjadi pembuka kata di Malawi.

Sebelum sampai ke benua Afrika ni, aku fikir Afrika ni murah je. Maklum la tak buat research apa pun, main redah je. Aku agak mungkin ala-ala sama dengan Asia. Masa sampai kat Egypt, memang terbukti murah. Tu yang boleh duduk kat Egypt sampai dekat 2 bulan tu. Dah la air jus Egypt sangat lazat, murah pulak tu. Bila masuk Sudan, wah tak menahan sikit punya mahal.

Bila merancang safari kat Serengeti ni, mula-mula macam takleh nak hadam harganya. Tapi lepas tu, takpe la sekali seumur hidup.

Bertanya khabar adalah perkara biasa di Afrika, rata-rata orang yang aku temui tidak kira ketika di kedai membeli makanan, di pasar – pasar, konduktor bas, pemandu teksi dan sesiapa saja akan bertanya khabar dan bertanyakan kembali keadaan mereka adalah umpama satu pujian yang sangat menggembirakan mereka.

Kami pergi budget camping trip je ke Serengeti. Itupun kena beratus-ratus USD jugak seorang. Mula-mula kami tak nak pun pergi safari sebab budget terhad. Bila orang tanya, jawapan sentiasa ‘no money for safari’.

Tapi dalam perjalanan dari Nairobi ke Arusha, pemandangan teramat la cantik. Kena pulak Godwin (tour guide kami) tunjuk gambar-gambar safari dia, terkesan jugak kat hati nak pergi.

Masa berbincang meja bulat dengan Kim dan Sim, arguement Sim memang bole diterima pakai. Sim cakap disebabkan kita dah skip Ethiopia dan tak buat apa-apa pun kat Kenya, kita dah save banyak duit. Jadi sangat afdallah jika kita leburkan segala duit yang ada dengan pergi berfoya-foya bersafari bagai.

Belum pun sempat nak menghafal kadar tukaran wang aku sudah bertukar ke matawang baru. Dari Euro ke Egyptian Pound ke Sudanese Pound ke Kenyan Schilling ke Tanzanian Schilling ke Malawian Kwacha ke Zambian Kwacha.

Dikejutkan pula dengan kepupusan matawang Zimbabwean Dolar yang kini berurusan dengan American Dolar. Kembali ke matawang tempatan yang di panggil Pula di Botswana, Dolar di Namibia dan Rand di Afrika Selatan.

Kebanyakkan kenderaan awam di Afrika adalah van-van yang digunakan sebagai bas mini. Masa kat Zanzibar, lori-lori yang digunakan sebagai kenderaan awam. Bahagian belakang di letak kerusi panjang di kiri kanan dan bumbung rendah. Bahagian atas bumbung menjadi tempat meletak kargo.

Dari sistem pengangkutan awam yang efisyen di Sepanyol ke jalan raya hiruk pikuk dan bas-bas mini yang sentiasa padat di Kaherah. Aku juga berpeluang menggunakan perkhidmatan Metro di Kaherah yang sangat murah, hanya EGP1 (RM0.50) untuk satu perjalanan.

Menaiki bas ekspres buat kali pertama di Mesir untuk perjalanan dari Kaherah ke Siwa memberikan satu pengalaman baru buat aku, berkongsi bas dengan hampir kesemua penumpang adalah lelaki Arab dari suku Badwi terasa agak menggentarkan, diperhatikan dari atas ke bawah oleh mereka.

Kanak – kanak di Afrika selalunya akan meloncat riang bila nampak orang asing. Tak kira bangsa, semua akan di jerit dengan panggilan ‘mzungu’ yang bermaksud orang putih. Semua orang asing pada mereka adalah ‘mzunggu’. Memang mereka semua berkaki ayam. Kalau kanak – kanak memang pasti berkaki ayam, orang dewasa segelintir pun berkaki ayam di mana – mana.

Bas juga akan berhenti beberapa kali untuk diperiksa oleh tentera-tentera Mesir. Berulang kali turun naik supaya mereka boleh memeriksa beg-beg yang disumbat dibawah bas, demi memastikan tiada senjata mahupun alcohol di bawa bersama.

The West Bank – this must be the pharaoh playground

Passport yang selalunya disimpan di tempat tersembunyi, kini hanya disimpan di poket agar mudah untuk aku tunjukkan kepada tentera-tentera yang kerap kali datang memeriksa.

Bermula dari Tanzania aku berhimpit-himpit pula menaiki van yang digunakan sebagai bas mini. Sebaris kerusi diduduki hingga 4 atau 5 penumpang. Yang paling merisaukan adalah apabila aku dalam perjalanan dari sempadan Malawi menuju ke Bandar terdekat, Mzuzu.

Sudahlah berhimpit di dalam van yang disumbat dengan seramai-ramai penumpang, dibahagian kaki pula dipenuhi dengan tong-tong berisi petrol/diesel. Betapa risaunya aku andai kata perkara buruk terjadi, pasti kami terbakar hangus tanpa sempat menyelamatkan diri.

Penduduk kampung di Nhotakhota berkumpul di tepi tasik untuk membahagikan hasil tangkapan. Sejak beberapa tahun ni, ikan di Tasik Malawi semakin menurun akibat aktiviti menangkap ikan yang tak terkawal. Yang tinggal hanya anak-anak ikan yang di bahagi sama rata antara mereka. — di Nkhotakota, Malawi.

Aku menyelusuri Tasik Malawi dengan salah satu dari dua ferry yang mneghubungkan pulau-pulau kecil di Malawi dan Mozambique. Ferry yang memulakan perjalanan dari selatan menuju ke utara tasik, perjalanan yang memakan masa seminggu, membawa keperluan penting untuk penduduk yang mendiami pulau-pulau terpencil ini.

Setiap orang hanya dapat seplastik ikan kecil. Bagaimana kita tidak insaf bila melihat suasana macam ni? — di Nkhotakota, Malawi.

Memandangkan aku hanyalah pengembara berbajet terhad, aku memilih tiket paling murah dan duduk dicelah-celah binatang ternakan dan ikan-ikan yang telah dikeringkan di bahagian kargo.

Kami menunggu hampir 5 jam dari subuh hari hingga hampir tengahari untuk ferry ini siap memunggah barangan kargo dibantu penduduk tempatan, memandangkan mereka tidak mempunyai kemudahan jetty, sebaliknya menggunakan tenaga empat kerat untuk mengangkut kargo ke dalam ferry.

Baca: Travel Hampir Setahun, 2 Gadis Berkongsi Kisah Suka Duka Pengembaraan Mereka

Kami menaiki bas-bas ekspres berkerusi lima untuk perjalanan sepanjang di Tanzania hingga ke Zambia, memaksa kami duduk tegak sambil berhimpit dengan penduduk tempatan. Kami juga buntu mencari jalan untuk merentasi sempadan Botswana dan Namibia.

Prinsip aku, selagi ada penduduk tempatan di kawasan tersebut, pasti ada cara untuk kita bergerak dari satu tempat ke tempat yang lain. Akhirnya aku memilih untuk menaiki bas hingga ke bandar terdekat di sempadan Botswana, kemudian hitchhike merentasi gurun Kalahari yang terbentang luas menuju ke Windhoek, ibu negara Namibia.

Namibia dan Botswana adalah 2 negara yang mempunyai jumlah penduduk paling rendah, hanya sekitar 3 juta orang sahaja. Kebanyakkannya pula memilih untuk tinggal di bandar-bandar besar. Untuk menumpang kendaraan yang menuju kearah yang sama seperti aku adalah sangat sukar dan mengambil masa yang lama.

Kami menyaksikan keindahan tamadun Islam di bumi Andalusia dan tinggalan Firaun serta jejak jejak para anbiya di bumi Mesir. Aku hanya mampu berdiri di tepi Laut Merah, memandang sayup-sayup gunung-ganang di bumi Saudi yang tidak dapat aku jejaki ketika di Dahab.

Lelaki tu adalah dari suku kaum Maasai yang mendiami bahagian utara Tanzania hingga ke selatan Kenya. Mereka adalah pengembala lembu yang hebat, mampu memiliki hingga 1000 ekor lembu.

Melihat dengan mata kepala sendiri keunikan suku-suku kaum di negara-negara Afrika ini. Kehebatan kaum Maasai yang merupakan pengembala lembu yang hebat, yang bangga mengenakan pakaian tradisi mereka di mana-mana.

Kaum wanita di Afrika mengendong bayi-bayi mereka dengan melilitkan kain ke badan.

Kehebatan wanita Afrika yang mengendong bayi-bayi mereka dengan hanya melilit sehelai tuala di badan mereka. Melihat bagaimana kemiskinan dan kekayaan membentuk kehidupan mereka.

Betapa hebat dan uniknya Benua Afrika ini. Bahagian dunia yang sering dimomokkan dengan penduduk yang ganas dan bahaya, penyakit-penyakit merbahaya yang sukar diubati, rupanya sangat kaya dengan pelbagai tradisi dan keindahan alam serta penduduk yang ramah dan mesra.

Bagaimana aku mampu berkongsi segala 1001 pengalaman yang hebat ini dengan hanya satu artikel pendek? Betapa dunia ini sangat luas, sangat kaya dengan bermacam-macam perkara, menanti untuk diterokai oleh kita.

Baca lagi: Setelah Setahun Travel, Gadis Ini Berkongsi Rahsia Bagaimana Beliau Menabung

LIKE dan FOLLOW Vocket di Facebook serta Instagram


8 Perkara Unik Yang Saya Temui Sewaktu Mengembara Sebulan Di Bhutan

Semenjak saya kecil saya selalu terfikir setiap kali melihat peta dunia, apakah yang terkandung di dalam sebuah negara kecil yang bernama Bhutan, yang terletak di antara 2 kuasa besar dunia, India dan Cina.

Bagaimanakah rupa penduduk-penduduk di sana, bagaimanakah mereka menjalani kehidupan mereka, bunyi bahasa yang mereka tuturkan dan bentuk muka bumi di sana.

Saya tidak pernah terfikir untuk menjejakkan kaki di sana. Tetapi di awal tahun ini, saya tergerak hati untuk cuba mengembara ke negara unik itu dan mula berhubung dengan agensi-agensi yang mengendalikan industri pelancongan di Bhutan melalui emel.

Alhamdulillah, perancangan saya untuk menerokai Bhutan berjaya dan saya akhirnya ditaja sendiri oleh syarikat pelancongan yang terkemuka di Bhutan iaitu DrukAsia, DrukAir dan Kementerian Pelancongan Bhutan sendiri sepenuhnya dari tiket penerbangan business class hinggalah ke secawan kopi.

Visa pelancong untuk ke Bhutan amat mahal dan ditetapkan hanya sah selama 2 minggu maksimum sahaja tetapi saya bertuah kerana visa saya juga ditaja sepenuhnya oleh kerajaan Bhutan.

Paling mengembirakan saya dibenarkan untuk berada di negara itu selama sebulan.

Sebenarnya, penjelajahan saya selama sebulan di Bhutan hanyalah sebahagian kecil daripada pengembaraan utama saya iaitu menjelajah ke seluruh banjaran Himalaya yang kebanyakannya akan saya lalui dengan basikal.

Jangkamasa yang akan diambil untuk saya menjelajah ke seluruh banjaran pergunungan Himalaya adalah tidak diketahui.

Saya ke Bhutan menggunakan penerbangan syarikat Royal Bhutan Airlines yang terbang ke Paro, Bhutan dari Singapura pada awal bulan April 2016.

Dalam penerbangan tersebut, saya diberi peluang untuk masuk sendiri ke bahagian ‘cockpit’ untuk menyaksikan sendiri dan merekodkan dalam bentuk filem bagaimana juruterbang Royal Bhutan Airlines yang dikatakan antara terhebat di dunia mengawal pesawat untuk terbang melalui kawasan pergunungan di Himalaya dan mendarat di lapangan terbang Paro, Bhutan.

Lapangan terbang ini merupakan antara lapangan terbang yang paling sukar untuk mendarat di dunia.

Daripada pemerhatian saya, memang sukar untuk mendarat di lapangan terbang Paro dan cuma juruterbang terpilih sahaja yang boleh mengendalikan pendaratan tersebut.

Apabila pesawat yang saya naiki hampir mendarat dan terbang di altitud yang rendah, lapangan terbang tersebut masih lagi tidak kelihatan kerana dilindungi oleh gunung-ganang yang tinggi menjulang.

Kadang kala pesawat yang kami naiki terbang amat dekat dengan bumbung rumah-rumah penduduk tempatan yang dibina di puncak-pucak dan lereng-lereng gunung berhampiran Paro.

Setelah melalui sebuah gunung, pesawat kami tiba-tiba membelok tajam ke kiri dan akhirnya saya melihat landasan lapangan terbang Paro yang kelihatan amat dekat sebelum pendaratan dilakukan.

Walaupun pengembaraan saya ditaja, saya tetap datang ke Bhutan sebagai seorang pelancong biasa di mana saya disediakan 2 orang pemandu pelancong yang akan menemani saya ke mana sahaja saya pergi mengikut jadual perjalanan yang telah ditetapkan.

Saya menjadi sedikit kekok kerana ini merupakan kali pertama saya tidak mengembara berseorangan tetapi bersama pemandu pelancong yang ditetapkan.

Saya merasakan pergerakan saya menjadi sedikit kurang bebas dengan keadaan ini tetapi memudahkan perjalanan saya kerana mereka adalah pemandu pelancong yang berpengalaman dan mempunyai pengetahuan yang cukup mendalam.

Ini juga menjadi satu peluang bagi saya untuk saya mempelajari budaya orang-orang tempatan di sini.

Pemandu pelancong saya telah dimaklumkan bahawa saya amat berminat untuk menerokai kawasan pergunungan di Bhutan dan melihat kehidupan masyarakat nomad yang tinggal di kawasan pergunungan.

Jadi tanpa melengahkan masa, saya cuma menghabiskan masa selama sehari di Paro dengan mendaki ke Taksang.

Tujuan utama pendakian ini adalah untuk melihat keindahan sebuah kuil Buddha yang amat terkenal dan indah iaitu ‘Tiger’s Nest Temple’ yang dibina di celah-celah lereng gunung berbatu di Taksang, berhampiran Paro.

Pendakian di Taksang mengambil masa lebih kurang 2 hingga ke 4 jam bergantung kepada fizikal masing-masing yang bermula dari 2200m hinggalah ke sekitar 3000m altitud.

Pada keesokan harinya, saya terus ke kawasan pergunungan di bahagian utara Bhutan untuk ke kawasan pergunungan Jumolhari.

Sekali lagi saya terkejut bila dapat tahu saya akan ditemani oleh 2 pemandu pelancong, seorang tukang masak dan 10 ekor keldai untuk membawa segala peralatan memasak, makanan dan peralatan berkhemah.

Bagi saya, ini adalah sesuatu yang cukup mewah kerana selama ini saya selalunya berseorangan.

Perjalanan merentasi pergunungan Jumolhari ini mengambil masa 5 hari melalui jalan-jalan yang sukar dan merentasi jalan yang mempunyai altitud setinggi 5000m dari paras laut.

Puncak Jumolhari adalah antara puncak yang tertinggi di Bhutan iaitu melebihi 7300m.

Semua puncak gunung yang ketinggiannya 6000m ke atas dari paras laut tidak dibenarkan sama sekali untuk dipanjat kerana ianya dianggap suci oleh penganut agama Buddha di sini.

Setelah menghabiskan masa 5 hari di pergunungan Jumolhari, saya kemudiannya meneruskan lagi perjalanan ke kawasan pergunungan di Laya, sebuah tempat terpencil yang terletak di utara Bhutan.

Lokasinya amat hampir dengan sempadan Tibet. Saya habiskan masa selama 12 hari di sini.

Selama saya menghabiskan masa di kawasan pergunungan di Lower Himalaya di Bhutan, banyak yang saya pelajari tentang kehidupan masyarakat tempatan di sini.

Walaupun kebanyakan orang-orang yang tinggal di kawasan pergunungan di sini hidup secara berpindah randah mengikut musim (nomad) tetapi mereka mempunyai kualiti hidup yang tinggi.

2. Kerajaan amat menekankan aspek kegembiraan rakyat

Kerajaan Bhutan amat terkenal dari segi menekankan aspek kegembiraan rakyatnya berbanding negara-negara lain di dunia.

Mereka tidak begitu menekankan GDP (Gross Domestic Product) tetapi amat menekankan GNH (Gross National Happiness) untuk menaikkan tahap kegembiraan seluruh rakyatnya.

Mereka tidak menggunakan harta kekayaan sebagai alat pengukur, tetapi mereka mengukur dengan kegembiraan rohani.

Kesannya amat mudah dilihat dengan air muka setiap warga Bhutan yang saya temui. Kebanyakkan mereka amat ramah, mudah memberikan senyuman dan mempunyai budi pekerti yang amat baik.

Mereka amat mementingkan aspek kekeluargaan. Saya terkejut apabila mengetahui bahawa secara purata, rakyatnya mempunyai pendapatan sebanyak USD1600 sebulan.

Amat jauh bezanya jika dibandingkan cuma dengan 7 tahun yang lepas di mana purata pendapatan rakyatnya cuma USD400 sebulan.

Amat memeranjatkan lagi apabila orang-orang nomad yang tinggal di kawasan pergunungan juga mempunyai pendapatan bulanan yang amat tinggi dan dijaga baik oleh kerajaannya.

Jika tanaman atau haiwan ternakan mereka hancur atau mati disebabkan bencana alam, setiap mereka akan diberi pampasan oleh kerajaan Bhutan.

Ini amat memeranjatkan kerana jumlah GDP negara ini amat kecil, cuma lebih kurang USD2 bilion setahun, tetapi kerajaannya menjalankan tugas yang amat cekap dalam membahagikan kekayaan negaranya kepada setiap warganya secara adil.

4. Raja Bhutan dikenali sebagai seorang yang bijak

Raja yang memerintah negara ini juga dilihat sebagai seorang yang amat bijaksana dan amat dihormati oleh setiap warga Bhutan. Baginda dan kerajaannya memerintah negara ini berdasarkan prinsip fahaman agama Buddha.

Baru-baru ini raja mereka mengarahkan rakyatnya untuk menanam 100,000 pokok di seluruh negara bagi menyambut kelahiran puteranya yang pertama.

Baginda juga melarang semua warganya untuk melakukan pencemaran alam di Bhutan. Hasilnya, Bhutan adalah satu-satunya negara yang langsung tidak menghasilkan karbon.

Negara ini juga mempunyai kualiti udara terbaik di dunia walaupun ia terletak di antara 2 negara yang mempunyai populasi terbanyak di dunia, iaitu Cina dan India.

Selain itu, rakyatnya juga adalah penganut agama Buddha yang amat serius. Rata-rata mereka amat mendalami agama mereka jika dibandingkan dengan penganut agama Buddha di negara lain.

Kebanyakan mereka tidak memakan daging. Jadi nasi, buah-buahan dan sayur-sayuran adalah makanan utama disini.

Ada juga di antara mereka yang tidak memetik buah dari pokok tetapi cuma akan menunggu hingga buah itu gugur sendiri sebelum mengambil dan memakannya.

Seperti masyarakat kita di Malaysia, mereka juga gemar memakan makanan yang pedas.

Merokok diharamkan di Bhutan. Penjualan rokok tidak dibenarkan sama sekali di mana-mana di Bhutan.

Pelancong asing cuma boleh membawa masuk maksimum sebanyak 200 batang rokok sahaja ke Bhutan dan akan dikenakan cukai bagi setiap batang rokok yang dibawa masuk.

Pelancong asing yang datang ke Bhutan cuma boleh merokok di tempat-tempat yang ditetapkan sahaja.

8. Memanah dijadikan sukan nasional di Bhutan

Memanah adalah sukan nasional di Bhutan. Hampir semua lelaki dewasa di Bhutan boleh memanah.

Jaraknya adalah 150m, mereka selalunya akan memakai pakaian tradisional dan mereka akan menari apabila pihak lawan berjaya memanah ke sasaran sebagai menaikkan semangat pihak lawan untuk memanah dengan lebih baik.

Mereka juga akan melihat bagaimana bendera berkibar untuk mengetahui arah dan kekuatan angin supaya mereka boleh memanah dengan lebih tepat.

Baca: Travel Ke Bosnia Tanpa Perancangan, Saya Kongsikan 23 Gambar Menarik Sewaktu Di Sana

Secara amnya, setelah sebulan saya menghabiskan masa di Bhutan, saya melihat negara ini sebagai sebuah negara yang amat unik dan lain daripada kebanyakan negara yang telah saya lawati.

Sebulan tentunya amat pendek untuk saya benar-benar memahami negara di pergunungan Himalaya ini.

Saya berhajat untuk kembali ke negara ini semula mungkin dalam jangkamasa 5 tahun lagi kerana saya mahu melihat bagaimana keadaan negara ini dalam jangkamasa 5 tahun akan datang.

Sekarang, mereka baru mula untuk membangun dan ia kelihatan amat positif. Sepanjang saya disini, saya lihat jalanraya mula dibina untuk menghubungkan seluruh negara ini dari hujung ke hujung.

Purata pendapatan rakyatnya mula meningkat ke USD1600 sebulan, yang amat jauh bezanya dalam jangkamasa yang begitu singkat. Hampir setiap warga Bhutan termasuklah kanak-kanak di kawasan pedalaman boleh berbahasa Inggeris dengan lancar.

Setiap warga Bhutan amat memahami agama mereka iaitu Buddhism dan amat mementingkan kekeluargaan dan pelajaran anak-anak mereka.

Saya tidak terperanjat jika Bhutan bakal menjadi negara maju seperti Jepun dan Korea Selatan dalam jangkamasa yang begitu singkat, mungkin dalam 5-10 tahun lagi.

Di sini saya ingin turut berkongsi dari segi visual melalui video sebahagian daripada rakaman sewaktu pengembaraan saya di Bhutan.

Catatan lebih terperinci tentang pengembaraan di Bhutan turut saya kongsikan di website saya zahariz.com. Saya turut berkongsi gambar-gambar di sepanjang pengembaraan ini di akaun Instagram Zahariz.

Baca lagi: Mahu Travel Ke Kashmir? Baca 11 Tip Penting Ini Dahulu


Kemelut Balu Abam Dan Ali Puteh, Achey Akui Pernah Beri Saranan Bersama Fad Tetapi Tidak Diterima

Pelawak dan ahli kumpulan Bocey, Achey berkata beliau dan rakan pelawaknya Fad sebelum ini pernah memberi saranan kepada kepada balu arwah Abam, Nor Hidayah dan Ali Puteh untuk menyelesaikan konflik dialami mereka ketika ini.

Achey dan Fad sebelum ini seperti dilaporkan Harian Metro pernah menyarankan kepada kedua-dua pihak  untuk menyelesaikan konflik tersebut secara tertutup namun menjelaskan ianya tidak diterima.

“Sedih apabila perkara ini berlaku. Saya dan Fad ada menghubungi kedua-dua belah pihak dan menyarankan agar perbincangan diadakan secara musyawarah.

“Kita ada hukum Islam yang boleh diikuti dan dengan itu, semuanya dapat diselesaikan dengan baik. Namun, nampaknya saranan kami tidak diterima,” katanya kepada Harian Metro.

Konflik antara kedua-duanya berhubung isu faraid berlarutan dengan Ali pada semalam memfailkan saman balas terhadap bekas kakak iparnya itu selepas dia terlebih dahulu disaman sebelum ini.

Nor Hidayah yang ditemubual wartawan selepas sebutan kes tersebut di Mahkamah Sesyen Kuala Lumpur pada semalam bagaiamanapun tidak mahu mengulas lebih lanjut mengenai saman tersebut dan percaya kebenaran akan terbongkar suatu hari nanti.

Saranan untuk menyelesaikan kemelut itu menurut Achey diberikan kerana tidak mahu ia memberi kesan kepada anak arwah Abam Syed Uthman Hamzah Al-Juffrey.

Beliau bagaimanapun menjelaskan dirinya dengan Fad mempunyai batasan untuk masuk campur dalam urusan keluarga tersebut.

“Bukan apa. Kalau kemelut ini berterusan saya takut ia memberi kesan kepada Hamzah apabila dia sudah dewasa nanti.

“Tapi, saya dan Fad pun ada batasan kerana kami tak boleh terlalu masuk campur memandangkan kami bukanlah ahli keluarga,” katanya.

Baca perkogsian kami sebelum ini mengenai saman balas yang dikemukakan Ali Puteh terhadap balu arwah abangya pada semalam di pautan di bawah.

Mahu Kebenaran Terungkai, Ali Puteh ‘Balas’ Saman Isteri Arwah Abam Bocey

Ali Puteh Dedahkan Terima Hampir 100,000 Permohonan Maaf Selepas Buat Penjelasan Sebenar


Kemelut Politik Di Malaysia, Bagaimana Dunia Luar Melihat Kita?

Kemelut politik yang melanda negara telah memasuki episod baharu apabila Barisan Nasional (BN) dan PAS memutuskan untuk menarik balik akuan sumpah (SD) menyokong Perdana Menteri Interim, Tun Dr Mahathir Mohamad.

Setiausaha Agung UMNO, Tan Sri Annuar Musa, berkata kepada sidang media selepas pertemuan dengan Yang di-Pertuan Agong di Istana Negara petang semalam. Pendirian ini terpaksa dibuat berikutan Dr Mahathir dilapor bercadang untuk membentuk kerajaan perpaduan bersama parti DAP, lapor Berita Harian.

Tidak ubah seperti drama, kisah politik di Malaysia telah bertukar naratifnya dari semasa ke sama. Daripada cerita kerajaan pintu belakang bersambung kepada cerita Dr Mahathir bukan dalang disebalik kelam kabut situasi politik negara. Di episod seterusnya kita disuap pula cerita pengkhianatan si Kitol yang menghancurkan Kerajaan Pakatan Harapan – sembilan ahli parlimen PKR umum keluar parti, manakala dua lagi dipecat.

Rakyat terus meluahkan rasa gusar terhadap situasi negara yang hanya dipimpin oleh Tun Dr Mahathir selepas Yang di-Pertua Agong melantik beliau menjadi Perdana Menteri Interim sehingga sebuah kerajaan dibentuk.

Manakala di mata dunia, kita sedang menjadi perhatian.

Consumer News and Business Channel atau lebih dikenali sebagai CNBC melaporkan berita mengenai situasi politik di Malaysia. Sumber mereka, James Chin, seorang pakar politik Malaysia dari Universiti Tasmania ketika ditanya siapa yang akan kembali mengetuai Malaysia, beliau masih mengharapkan nama Mahathir yang bakal naik.

Manakala The Japan Times telah melaporkan bahawa Mahathir mempunyai kuasa yang lebih besar untuk menentukan siapa yang akan menyertai kerajaan pada peringkat seterusnya, kata Bridget Welsh, professor di John Cabot University di Itali – pakar politik Malaysia.

Beliau turut meramalkan bahawa akan ada pilihanraya umum jika situasi ini tidak diselesaikan dengan pantas.

Media dari Afrika Selatan, Business Day pula mengimbau kembali sejarah peristiwa 1998 membabitkan Anwar Ibrahim dan Mahathir dengan merujuk bahawa “perdana menteri jelas tidak suka musuh lama beliau.”

Pada tahun tersebut, Anwar dipenjarakan atas sabitan rasuah dan liwat, namun dinafikan oleh beliau sehingga sekarang. Anwar juga merujuk plot 1998 sebagai satu usaha untuk menjatuhkan kerjaya politik beliau.

Sebuah lagi media terkenal, CNN turut melaporkan situasi semasa dengan menyatakan bahawa punca kepada segala kekecohan ini adalah kerana Malaysia terkenal dengan permusuhan di antara parti/individu dan kejadian tikam belakang sering menjadi amalan di sini.

Bridget Welsh turut bercakap kepada CNN dengan menyatakan bahawa punca kepada kekecohan ini berlaku adalah kerana desakan dari pihak Anwar Ibrahim yang mahukan Mahathir menetapkan tarikh peralihan kuasa sehingga tercetusnya permainan pintu belakang di antara beberapa ahli parlimen kerajaan dan ahli parlimen pembangkang.

Sejak semalam, YDPA telah mengarahkan 221 ahli Parlimen menghadap baginda untuk ditemu ramah seorang demi seorang. Tujuan temu ramah ini dilakukan adalah untuk mengenal pasti jumlah ahli parlimen yang memberi sokongan majoriti untuk dilantik sebagai Perdana Menteri kelapan.

Bagi penganalisis politik Universiti Utara Malaysia (UUM), Profesor Dr Mohd Azizuddin Mohd Sani melihat situasi yang dilakukan oleh YDPA ini adalah normal dan ia merupakan kali kedua pernah berlaku dalam era pentadbiran kerajaan Malaysia, katanya kepada Sinar Harian.

Terdahulu, Jemaah Pemangku Sultan Kedah mengambil pendekatan yang lebih kurang sama dengan pertimbangan YDPA semasa krisi Menteri Besar Kedah pada tahun 2015 yang menyaksikan Datuk Seri Mukhriz Mahathir ditukarkan kepada penggantinya, Datuk Seri Ahmad Bashah Md Hanipah.

Berikut adalah cerita lain mengenai konflik politik di Malaysia. Klik pautan di bawah untuk membaca.

Sekadar ‘Makan Malam’, Tun Mahathir Buktikan Terima 131 Sokongan Ahli Parlimen

Tun Mahathir Dilaporkan Serah Surat Peletakan Jawatan Sebagai Perdana Menteri Kepada YDPA

Tiada PM Ke-8 Setakat Ini, Tun Mahathir Dilantik Perdana Menteri Interim